GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Ukrainian Urdu Vietnamese Zulu\nSEPTEMBER 14, 2002, nye ŋkeke aɖe si dzi yame kɔ nyuie le New York, U.S.A. Gbemagbe la, ame 6,521 siwo tso dukɔ vovovowo me la kpe ta le Patterson Hehexɔƒea kpakple Yehowa Ðasefowo ƒe dɔwɔƒe eve bubu siwo le nutoa me la me. Ameha la kpe ta be yewoakpɔ Gbetakpɔxɔ Habɔbɔa ƒe Gilead Biblia Suku ƒe klass 113 lia ƒe sukunuwuwu teƒe. Sukuviawo tso dukɔ 14 me eye wotsɔ ɣleti atɔ̃ siwo do ŋgɔ la nɔ dzadzram ɖo ɖe dutanyanyuigbɔgblɔdɔ wɔwɔ le dukɔ 19 siwo me woɖo wo ɖo ŋu.\nCarey Barber, si le eƒe ƒe 98 lia me eye wònye Yehowa Ðasefowo ƒe Dziɖuha la me tɔ, ye nɔ zi me na wɔnaa. Ehe susu yi dzidzedze si Gilead Suku, si dzra ame akpe gbogbowo ɖo be woanye dutanyanyuigblɔlawo, la kpɔ le ƒe 60 kloe me la dzi. Nɔviŋutsu Barber gblɔ be: “Menye amiɖeɖe ɖe nyae wònye be woagblɔ be hehe si woxɔ kpee la le vi gãwo ɖem o. Le nyateƒe me la, kpekpeɖeŋu si dutanyanyuigblɔla siwo wona hehee na ame fafa akpe alafa geɖewo la wɔe be wotsɔ woƒe agbe ɖe adzɔgbee na Yehowa hexɔ eƒe tadedeagu vavãtɔ kple subɔsubɔ kɔkɔea le anyigba bliboa dzi.”\nSukuviawo dometɔ geɖe ɖe didi be yewoakeke yewoƒe subɔsubɔdɔa ɖe enu fia hafi de Gilead. Atsu kple asi aɖe tsɔ ƒe ɖeka kple nane nɔ Mandaringbe srɔ̃m kple susu be yewoate ŋu akpe ɖe Chinatɔ gbogbo siwo le yewoƒe nutoa me le Canada ŋu. Srɔ̃tɔ bubu hã te Albaniagbe sɔsrɔ̃ le wo ɖokui si eye emegbe woʋu yi Albania be yewoakpɔ ame gbogbo siwo va le ɖe tsɔm le Biblia me le afima la ƒe nuhiahiãwo gbɔ. Gilead sukuvi bubuwo tso Hungary, Guatemala, kple Dominican Republic, siwo nye dukɔ siwo me woʋu yi be yewoaɖa na kpekpeɖeŋu le esi Mawu ƒe Nyaa fialawo hiã vevie le dukɔ mawo me ta.\nAzɔ, hafi woadzo ayi woƒe dɔdasiawo wɔƒe le Afrika, Ɣedzeƒe Europa, Titina kple Anyiehe Amerika, kple Ɣedzeƒeʋĩ la, wode dzi ƒo na sukuvi siwo katã nɔ sukua nu wum be woabu Mawu ŋu le nusianu si woawɔ me.\nMibu Nyawo Ŋu abe Alesi Mawu Abu Woe Ene\nEsi Nɔviŋutsu Barber gblɔ eƒe ŋgɔdonyawo vɔ la, ekpe Maxwell Lloyd, si nye United States Alɔdzekɔmitia me tɔ, va kplɔ̃a ta. Eƒo nu tso nyati si nye “Mibu Nusianu Ŋu abe Alesi Mawu Abu Woe Ene” ŋu. Nɔviŋutsu Lloyd he susu yi kpɔɖeŋu siwo Dawid kple Mawu ƒe Vi, Yesu, ɖo la dzi. (Samuel I, 24:6; 26:11; Luka 22:42) Le ŋkuɖoɖo edzi na sukuviawo be ɣleti atɔ̃ siwo wotsɔ srɔ̃ Biblia la na hehe wo be woabu nuwo ŋu abe alesi Mawu bua woe ene megbe la, nuƒola la bia be: “Ne miele Biblia srɔ̃m kple amewo le dukɔ yeye siwo me yi ge miala me la, miakpe ɖe wo ŋu be woabu nuwo ŋu abe alesi Mawu bua woe enea?” Eye exlɔ̃ nu sukuviawo be ne wole aɖaŋu ɖom na amewo la, “Migagblɔ be: ‘Le nye nukpɔsusu nu la, mebu be . . .’ o. Ke boŋ, mikpe ɖe wo ŋu woakpɔ alesi Mawu bua nya lae. Ne miewɔe alea la, mianye yayra ŋutɔŋutɔ na amesiwo miade ha kplii le dukɔ si me miayi me.”\nAmesi kplɔe ɖo enye Gerrit Lösch, amesi nye Dziɖuhaa me tɔ. Esi wònɔ nuƒo si ƒe tanyae nye “Meli Kpli Wò” ƒom la, ehe susu yi nudzɔdzɔ geɖe siwo me Yehowa gblɔ na esubɔla wɔnuteƒewo be, “meli kpli wò” la dzi. (Mose I, 26:23, 24; 28:15; Yosua 1:5; Yeremya 1:7, 8) Le míaƒe ŋkekea me la, kakaɖedzi sia tututu ate ŋu anɔ mía si ɖe Yehowa ŋu ne míeyi edzi wɔ nuteƒe nɛ. Nɔviŋutsu Lösch gblɔ be: “Ðe nèvɔ̃na be yemakpɔ amesiwo yeasrɔ̃ Biblia kpli oa? Ðo ŋku edzi be Yehowa gblɔ be, ‘Meli kpli wò.’ Ðe nèvɔ̃na be ŋutilãmenuwo masu ye oa? Yehowa be: ‘Yemele asi ɖe ge le ŋuwò alo le gblẽ wò ge ɖi akpɔ o.’” (Hebritɔwo 13:5) Nɔviŋutsu Lösch wu enu kple ŋkuɖoɖo edzi na sukuviawo be Yesu do ŋugbe be yeanɔ kple yeƒe nusrɔ̃la wɔnuteƒewo le nusrɔ̃lawɔwɔdɔa me.—Mateo 28:20.\n“Ðe Nànɔ Dedie le Dzoa Mea?” yee nye Gilead nufiala Lawrence Bowen ƒe nuƒoa ƒe tanya. Egblɔ be le nya si fɔ ɖe te le Eden ta la, amesiwo katã di be yewoasubɔ Yehowa ɖeka ko la toa nɔnɔme sesẽwo kple ɣeaɖewoɣi la, dodokpɔ siwo nɔa abe dzo ene me. Ede dzi ƒo na sukuvi siwo le sukua nu wum be woasrɔ̃ Yesu, amesi kpɔ dedienɔnɔ vavãtɔ to ŋuɖoɖo ɖe Yehowa ŋu bliboe me, eye wòlɔ̃ to dodokpɔ siwo nɔ abe dzo ene, siwo ŋu Yehowa ɖe mɔ ɖo be wòana Via ƒe toɖoɖo nade blibo me, la ƒe kpɔɖeŋu. (Hebritɔwo 5:8, 9) Woate ŋu atsɔ Yehowa asɔ kple sikaklɔla si zãa dzo ƒe ŋusẽ si sɔ tsɔ ɖea ɖi le eŋui. Le nyateƒe me la, xɔse si wodo kpɔ kple dzo la naa ame nɔa dedie wu sika si me woɖe ɖi le. Nukatae? Nɔviŋutsu Bowen gblɔ be: “Elabena xɔse si wodo kpɔ ate ŋu anɔ te ɖe nyaƒoɖeamenu ɖesiaɖe nu, eye edzraa mí ɖo be míado dzi kakaka vaseɖe ‘nuwuwu.’”—Mateo 24:13.\nGilead nufiala bubu, Mark Noumair, bia be: “Wò Nu Anyo Ame Ŋua?” Eƒe tanya nɔ te ɖe Samuel I, 2:26, si ɖɔ Samuel be “eƒe nu nyo Yehowa kple amegbetɔwo ŋu” dzi. Le nuƒoƒo tso Samuel ƒe kpɔɖeŋu ŋu vɔ la, Nɔviŋutsu Noumair, amesi tsɔ ƒe ewo kple edzivɔ wɔ dutanyanyuigbɔgblɔdɔ le Afrika, gblɔ be: “Miawo hã miaƒe nu ate ŋu anyo Mawu ŋu ne mielé dɔ si Mawu de asi na mi me ɖe asi nuteƒewɔwɔtɔe. Ede dutanyanyuigbɔgblɔdɔ xɔasi aɖe asi na mi.” Emegbe Nɔviŋutsu Noumair de dzi ƒo na sukuvi siwo le sukua nu wum la be woabu woƒe dɔdasiawo be enye nu kɔkɔe si Mawu de yewo si eye be woatsɔ Mawu ƒe nukpɔsusu awɔ woƒe dɔdasiawoe.\nEsime sukuviawo nɔ sukua la, mɔnukpɔkpɔ geɖe su wo si le kwasiɖanuwuwuwo woƒo nu tso ‘Mawu ƒe nu dzɔtsu’ siwo le Biblia me la ŋu na amesiwo le nutoa me. (Dɔwɔwɔwo 2:11) Le nyateƒe me la, woƒo nu tso nu siawo ŋu le gbe vovovo ewo me. Esi Gilead nufiala bubu Wallace Liverance, nɔ nuƒo si ƒe tanyae nye “‘Mawu ƒe Nu Dzɔtsuwo’ Nyɔa Amewo be Woawɔ Afɔɖeɖe” ƒom la, ebia gbe sukuviawo ƒe ƒuƒoƒo aɖe si gblɔ woƒe nuteƒekpɔkpɔwo. Egblɔ be: “Gbɔgbɔa ʋã amesiwo nɔ dziƒoxɔa dzi le Pentekoste-ŋkekea dzi be woƒo nu tso ‘Mawu ƒe nu dzɔtsuwo’ ŋu. Gbɔgbɔ ma ke wɔa dɔ egbea ɖe Mawu subɔla wɔnuteƒewo katã dzi.” Eʋã ame aɖewo gɔ̃ hã wosrɔ̃ gbegbɔgblɔ yeyewo kple susu be woaɖi ɖase na ame bubu geɖe.\nNyawo Bubu abe Alesi Mawu Bua Woe ene Ŋuti Aɖaŋuɖoɖo Nyuiwo\nLe nuƒo gbãtɔwo megbe la, Gary Breaux kple William Young, siwo nye United States Betel-ƒomea me tɔwo, bia gbe dukɔ vovovo siwo me dutanyanyuigblɔlawo le dɔ wɔm le la ƒe alɔdzekɔmiti me tɔwo kpakple srɔ̃tɔ aɖe si tsɔ ƒe 41 wɔ dutanyanyuigbɔgblɔdɔae. Nusi wogblɔ la ƒe ɖee nye: “Amesiwo media nu geɖe o la wɔa dutanyanyuigbɔgblɔdɔa eteƒe didina. Woɖoa susu nusitae wova ŋu. Wonya be yewova gbeƒã ɖe ge nyanyuia ahakpe ɖe amewo ŋu be woadze si Yehowa.”\nDavid Splane, si nye Dziɖuhaa me tɔ bubu, ƒo wɔnaa ta kple nuƒo si ƒe tanyae nye “Menye Adzɔge Ʋĩ Mieyina O!” Nuka fiamee wònɔ esi wònye be ɖee wole sukunuwula 46 la ɖom ɖe dukɔwo me le xexeame godoo? Eɖe eme be: “Afika kee mieɖale le anyigba dzi o, mianɔ Mawu ƒeme ɖaa ne miekpɔtɔ le nuteƒe wɔm ko.” Ẽ, Kristotɔ nuteƒewɔlawo katã le subɔsubɔm le Mawu ƒe gbɔgbɔmegbedoxɔ gã la, alo aƒe, si woɖo anyi le Yesu ƒe nyɔnyrɔxɔɣi le ƒe alafa gbãtɔ me la ƒe akpa aɖe, metsɔ le afisi wole ŋutɔŋutɔ me o. (Hebritɔwo 9:9) Aleke wòfa akɔ na vavalawo enye si be woanya be Yehowa tsɔ ɖe esubɔla wɔnuteƒe siwo katã le anyigba dzi la gbɔ! Abe alesi ko Yehowa tsɔ ɖe le Yesu me esime wònɔ anyigba dzi ene la, nenema kee Wòtsɔa ɖe le mí katã kple subɔsubɔ si míetsɔna Nɛ mee, metsɔ le afisi míele me o. Eyata le tadedeagu ƒe nyawo me la, míele adzɔge tso mía nɔewo kple Yehowa kpakple Yesu gbɔ gbeɖegbeɖe o.\nLe gbedoname siwo woxɔ tso xexeame godoo la sese, afisi woɖo sukuviawo ɖo yɔyɔ, kple lɛta si sukuviawo ŋlɔ tsɔ ɖe woƒe ŋudzedzekpɔkpɔ ɖe hehe si woxɔ le Gilead ŋu fia xexlẽ megbe la, zimenɔla la he wɔnaa va nuwuwu dzidzedzetɔe. Ede dzi ƒo na dutanyanyuigblɔla yeyeawo be woalé woƒe dɔ nyui la me ɖe asi eye dzi nadzɔ wo le Yehowa ƒe subɔsubɔdɔa me.—Filipitɔwo 3:1.\nDukɔ siwo me wotso ƒe xexlẽme: 14\nƑe si woxɔ le mama dedie nu: 35.0\nƑe si wole nyateƒea me le mama didie nu: 17.2\nƔeyiɣiawo katã ƒe subɔsubɔƒewo le mama didie nu: 13.7\nGbetakpɔxɔ Habɔbɔa ƒe Gilead Biblia Suku ƒe Klass 113 lia Nuwulawo\nƉoe Ɖe Amewo Ɖoe Ɖe Amewo Nuwo Kpɔkpɔ abe Alesi Mawu Kpɔa Woe Ene\nw02 12/15 axa 23-25


Na Wò Srɔ̃ɖeɖe Nali Ke Eye Dzidzɔ Nanɔ Eme | Nusɔsrɔ̃\nDa Akpe Na Yehowa Ne Wòayra Wò\nNu Si Tae Míeɖua Aƒetɔ Ƒe Fiẽnuɖuɖu La\nNa Wò Srɔ̃ɖeɖe Nali Ke Eye Dzidzɔ Nanɔ Eme\nNa Yehowa Nali Ke Wò Srɔ̃ɖeɖea Eye Wòakpɔ Eta\nÐe Wòanya Wɔ Be Lɔlɔ̃ Nu Nagatsi Oa?\nGBE BUBU Cakchiquel (Central) Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Kimbundu Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ngabere Portuguese Quechua (Ancash) Quechua (Ayacucho) Spanish Tahitian Tlapanec Totonac Twi Umbundu\nGbetakpɔxɔ—Tata Si Míesrɔ̃na | January 2015\n“Ne Yehowa metu xɔ o la, dzodzroe etulawo le agbagba dzem le eŋu.”—PSALMO 127:1a.\nKuxi kawoe srɔ̃tɔwo doa goe?\nAleke srɔ̃tɔwo ate ŋu ana Yehowa nanɔ woƒe srɔ̃ɖe- ɖea me?\nAleke srɔ̃ŋutsuwo kple srɔ̃nyɔnuwo ate ŋu awɔ Sikasededea dzi?\n1-3. Kuxi kawoe srɔ̃tɔwo doa goe? (Kpɔ nɔnɔmetata si le nyati sia ƒe gɔmedzedze.)\nSRƆ̃ŊUTSU aɖe si le dzidzɔ kpɔm le eƒe srɔ̃ɖeɖe me ƒe 38 ye nye esia la gblɔ be: “Ne èdze agbagba vevie wɔ tɔwò si nua heɖee fia be yedi be yeƒe srɔ̃ɖeɖea nadze edzi la, Yehowa ayra ɖe edzi.” Ɛ̃, anya wɔ be srɔ̃ŋutsu kple srɔ̃nyɔnu nakpɔ dzidzɔ ɖekae eye woakpe ɖe wo nɔewo ŋu le ɣeyiɣi sesẽwo gɔ̃ hã me.—Lododowo 18:22.\n2 Enuenu la, srɔ̃tɔwo doa go kuxiwo. Biblia yɔ esia be “xaxa le ŋutilã me.” (1 Korintotɔwo 7:28) Nu ka tae? Gbe sia gbe ƒe amemiamiawo ate ŋu ana kuxiwo naɖo srɔ̃ɖeɖea me. Esi srɔ̃ŋutsuwo kple srɔ̃nyɔnuwo siaa mede blibo o ta la, ɣeaɖewoɣi la, wowɔa nu wòvea wo nɔewo, azɔ hã womeɖea woƒe susuwo gblɔna na wo nɔewo nyuie eme kɔna o. (Yakobo 3:2, 5, 8) Srɔ̃tɔ geɖewo ƒe dɔwɔɖuiwo tea ɖeɖi wo ŋu, eye wole viwo nyim hã. Nuteɖeamedzi kple ɖeɖiteameŋu nana wòsesẽna be woakpɔ ɣeyiɣi ado ŋusẽ woƒe srɔ̃ɖekadodoa. Gakuxiwo, lãmesẽkuxiwo alo nɔnɔme sesẽ bubuwo ate ŋu ana lɔlɔ̃ kple bubu si le wo si na wo nɔewo la dzi nanɔ ɖeɖem kpɔtɔ vivivi. Eye “ŋutilã ƒe dɔwɔwɔwo,” abe gbɔdɔdɔ ƒe agbe gbegblẽ nɔnɔ, ŋukpenanuwɔwɔ, keléle, dzrewɔwɔ, ŋuʋaʋã, dɔmedzoedodowo kple nyahehewo ene ate ŋu agblẽ srɔ̃ɖeɖe si dze abe ɖe wòli ke ene la me.—Galatiatɔwo 5:19-21.\n3 Nu si gagblẽ nyaa ɖe edzie nye be, le ‘ŋkeke mamlɛ’ siawo me la, ame geɖe nye ɖokuitɔdila siwo medea bubu Mawu ŋu o, eye nɔnɔme siawo ate ŋu agblẽ nu le srɔ̃ɖeɖe ŋu vevie. (2 Timoteo 3:1-4) Azɔ hã, futɔ vɔ̃ɖi aɖe ɖoe kplikpaa be yeagblẽ srɔ̃ɖeɖewo me. Apostolo Petro na míenya be: ‘Míaƒe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.’—1 Petro 5:8; Nyaɖeɖefia 12:12.\n4. Aleke wòanya wɔ be srɔ̃ɖeɖe nali ke eye dzidzɔ nanɔ eme?\n4 Srɔ̃ŋutsu aɖe si le Japan gblɔ be: “Ganyawo nɔ fu ɖem nam vevie. Eye esi wònye be nyemeɖe nyawo me na srɔ̃nye nyuie o ta la, ewɔe be nuwo te ɖe eya hã dzi ale gbegbe. Tsɔ kpe ɖe eŋu la, lãmesẽkuxi sesẽwo ɖe fu nɛ nyitsɔ laa. Ɣeaɖewoɣi la, esiawo wɔnɛ be masɔmasɔwo ɖoa mía dome.” Ele eme be kuxiwo ado mo ɖa le srɔ̃ɖeɖea me ya, gake míate ŋu akpɔ wo gbɔ. Le Yehowa ƒe kpekpeɖeŋu me la, srɔ̃ɖeɖewo ate ŋu ali ke eye dzidzɔ nanɔ wo me. (Xlẽ Psalmo 127:1.) Na míadzro nu atɔ̃ siwo ate ŋu ana srɔ̃ɖeɖe nali ke nyuie la me kpɔ. Míadzro nu si tae lɔlɔ̃ hã le vevie be srɔ̃ɖeɖe nali ke la me.\nNA YEHOWA NANƆ WÒ SRƆ̃ÐEÐEA ME\n5, 6. Nu kae srɔ̃tɔwo ate ŋu awɔ be Yehowa nanɔ woƒe srɔ̃ɖeɖea me?\n5 Ne srɔ̃tɔwo wɔ nuteƒe na Yehowa hebɔbɔ wo ɖokui ɖe eyama te la, woƒe srɔ̃ɖeɖea ƒe gɔmeɖoanyi ali ke. (Xlẽ Nyagblɔla 4:12.) Ne srɔ̃tɔwo zɔ ɖe mɔfiame siwo Mawu na wo lɔlɔ̃tɔe dzi la, wonana Mawu nɔa woƒe srɔ̃ɖeɖea me. Biblia gblɔ be: “Miaƒe to ase nya sia le mia megbe bena: ‘Mɔ la enye si, mito edzi!’ nenye ɖusi me alo mia me miebe, yewoato.” (Yesaya 30:20, 21) Egbea, srɔ̃tɔwo ‘sea’ Yehowa ƒe nya ne woxlẽa Biblia ɖekae. (Psalmo 1:1-3) Ne enuenu la, wowɔa ƒometadedeagu si wosea vivi na si tua wo ɖo la, esia agado ŋusẽ woƒe srɔ̃ɖekadodoa ɖe edzi wu gɔ̃ hã. Eye ne srɔ̃tɔwo doa gbe ɖa ɖekae gbe sia gbe la, woƒe srɔ̃ɖeɖea ate ŋu anɔ te ɖe Satana ƒe xexea me kuxiwo nu.\nNe srɔ̃tɔwo subɔ Yehowa ɖekae la, wotena ɖe Mawu ŋu, wo dome nɔa kplikplikpli, eye dzidzɔ nɔa woƒe srɔ̃ɖeɖea me (Kpɔ memama 5, 6)\n6 Gerhard, si tso Germany gblɔ be: “Ɣesiaɣi si ame nɔewo dome kuxiwo alo masɔmasɔwo do mo ɖa la, mɔfiame siwo le Mawu ƒe Nyaa me la kpena ɖe mía ŋu míegbɔa dzi blewu na mía nɔewo eye míetsɔnɛ kena.” Egblɔ kpee be nɔnɔme siawo le vevie be srɔ̃ɖeɖe nadze edzi. Ne srɔ̃tɔwo subɔa Mawu ɖekae hedzea agbagba vevie be yewoana wòanɔ yewoƒe srɔ̃ɖeɖea me la, wotena ɖe Yehowa ŋu kplikplikpli eye wodoa ŋusẽ woƒe srɔ̃ɖeɖea.\nSRƆ̃ŊUTSU SIWO WƆA WOƑE TANYENYE ŊU DƆ LE LƆLƆ̃ ME\n7. Aleke wòle be srɔ̃ŋutsu nawɔ nu ɖe srɔ̃a ŋui?\n7 Ale si srɔ̃ŋutsu xɔa ŋgɔ le eƒe ƒomea me la ate ŋu ana srɔ̃ɖeɖea nali ke eye dzidzɔ nanɔ eme. Biblia gblɔ be: “Ŋutsu sia ŋutsu ƒe tae nye Kristo la; eye nyɔnu hã ƒe tae nye ŋutsu.” (1 Korintotɔwo 11:3) Nu kae esia fia? Ele be srɔ̃ŋutsuwo nawɔ nu ɖe wo srɔ̃wo ŋu abe ale si ko Yesu hã wɔ nu ɖe eƒe nusrɔ̃lawo ŋui ene. Medzɔ gbeɖe be Yesu wɔ nu tagbɔsesẽtɔe alo be wòna eƒe nya me sẽ o. Yesu lɔ̃a ame ɣesiaɣi, enyoa dɔme, esea nu gɔme na ame, efaa tu, eye wòbɔbɔ eɖokui ɖe anyi le dzi me.—Mateo 11:28-30.\n8. Nu kae srɔ̃ŋutsu awɔ be srɔ̃a nalɔ̃e ahade bubu eŋu?\n8 Mehiã be srɔ̃ŋutsu Kristotɔwo nabia tso wo srɔ̃wo si be woade bubu yewo ŋu o. Ke boŋ ele be ‘woayi edzi anɔ anyi kple nyɔnuwo le sidzedze me,’ eye woade “asixɔxɔ wo ŋu abe nugoe si ate ŋu agbã bɔbɔe wu ene.” (1 Petro 3:7) Eɖanye le dutoƒo alo ne woawo ɖeɖee li o, ele be srɔ̃ŋutsu naƒo nu na srɔ̃a bubutɔe eye eƒe dɔme natrɔ ɖe eŋu. Srɔ̃ŋutsuwo toa woƒe nuwɔna kple nuƒoƒo siaa dzi ɖenɛ fiana be yewodea asixɔxɔ yewo srɔ̃wo ŋu. (Lododowo 31:28) Ne srɔ̃ŋutsu wɔa nu ɖe srɔ̃a ŋu le lɔlɔ̃ me la, srɔ̃a hã alɔ̃e ahade bubu eŋu eye Yehowa ayra woƒe srɔ̃ɖeɖea.\nSRƆ̃NYƆNU SIWO BƆBƆA WO ÐOKUI\n9. Aleke srɔ̃nyɔnu aɖee afia be yebɔbɔa ye ɖokui?\n9 Ðokuitɔmadimadi ƒe lɔlɔ̃ na Yehowa si wotu ɖe eƒe gɔmeɖosewo dzi akpe ɖe mía ŋu míabɔbɔ mía ɖokui “ɖe Mawu ƒe asi sesẽ la te.” (1 Petro 5:6) Mɔ vevi aɖe si dzi srɔ̃nyɔnu ato aɖee afia be yebɔbɔ ye ɖokui ɖe Yehowa ƒe ŋusẽ tee nye be wòawɔ nu kple srɔ̃a aduadu. Biblia gblɔ be: “Mi srɔ̃nyɔnuwo, mibɔbɔ mia ɖokui na mia srɔ̃wo, abe ale si wòdze le Aƒetɔ la me ene.” (Kolosetɔwo 3:18) Ele eme be menye srɔ̃ŋutsu ƒe nyametsotso ɖe sia ɖe ye adze srɔ̃a ŋu ya o. Gake zi ale si eƒe nyametsotsowo metsi tre ɖe Mawu ƒe sewo ŋu o ko la, srɔ̃nyɔnu si bɔbɔa eɖokui la adi be yeawɔ nu aduadu kple srɔ̃a.—1 Petro 3:1.\n10. Nu ka tae ɖokuibɔbɔ le lɔlɔ̃ me le vevie?\n10 Yehowa na ɖoƒe si ŋu bubu le la srɔ̃nyɔnuwo le ƒomea me. Srɔ̃nyɔnu la nye “zɔhɛ,” alo kpeɖeŋutɔ, na srɔ̃a. (Maleaxi 2:14) Ne srɔ̃tɔwo be yewoatso nya me le ƒomenyawo ŋu la, srɔ̃nyɔnu la agblɔ eƒe susu kple ale si wòse le eɖokui me, ke hã ayi edzi abɔbɔ eɖokui. Srɔ̃ŋutsu si da sɔ la alé to ɖe srɔ̃a ƒe nyawo ŋu nyuie. (Lododowo 31:10-31) Ðokuibɔbɔ le lɔlɔ̃ me ate ŋu ana dzidzɔ, ŋutifafa kple ɖekawɔwɔ nanɔ ƒomea me. Esia ana srɔ̃ŋutsu kple srɔ̃nyɔnu ƒe dzi nadze eme, elabena wonyae be yewoƒe nu dzea Mawu ŋu.—Efesotɔwo 5:22.\nMITSƆE NƆ MIA NƆEWO KEM FAA\n11. Nu ka tae tsɔtsɔke le vevie?\n11 Hafi srɔ̃ɖeɖe nate ŋu ali ke la, ele be srɔ̃tɔwo nasrɔ̃ ale si woatsɔe anɔ wo nɔewo kem. Ne srɔ̃tɔwo ‘yia edzi doa dzi nɔa anyi kple wo nɔewo, eye wotsɔnɛ kea wo nɔewo faa’ la, woado ŋusẽ woƒe srɔ̃ɖeɖea. (Kolosetɔwo 3:13) Gake ne womeŋlɔa wo nɔewo ƒe vodadawo be o eye wohea nya xoxowo ɖe go la, egblẽa nu le srɔ̃ɖeɖea ŋu. Ne xɔ aɖe ƒe gliwo fe keŋ la, ŋusẽ meganɔa xɔa ŋu o, nenema kee dzibibi kple ameléle ɖe dɔme nana wògasesẽna ɖe edzi wu be woatsɔ ake ahawɔ nu aduadu. Gake srɔ̃ɖeɖe lia ke wu ne srɔ̃tɔwo tsɔnɛ kea wo nɔewo abe ale si ko Yehowa tsɔnɛ kea wo la ene.—Mixa 7:18, 19.\n12. Aleke lɔlɔ̃ tsyɔa “nu vɔ̃ geɖe dzi”?\n12 Lɔlɔ̃ akuakua “meŋlɔa vɔ̃ siwo wowɔ ɖe eŋu la ɖi o.” Ɛ̃, “lɔlɔ̃ tsyɔa nu vɔ̃ geɖe dzi.” (1 Korintotɔwo 13:4, 5; xlẽ 1 Petro 4:8.) Eya ta ne míelɔ̃ amewo vavã la, xexlẽme manɔ ale si míatsɔe ake woe la ŋu o. Esi apostolo Petro bia be zi nenie yeatsɔ ake ame si dze agɔ le ye dzi hã la, Yesu ɖo eŋu be: “Va se ɖe zi blaadre vɔ adre.” (Mateo 18:21, 22) Yesu ƒe nyaa gɔme ɖe? Efia be xexlẽme meli na ale si wòle be Kristotɔ natsɔ amewo ƒe vodadawo ake woe o.—Lododowo 10:12. * (Kpɔ etenuŋɔŋlɔa.)\n13. Nu ka wɔwɔe ana wòanɔ bɔbɔe wu be míatsɔe ake?\n13 Annette, si tso Germany gblɔ be: “Ne srɔ̃tɔwo medina be yewoatsɔe ake yewo nɔewo o la, ehea dzibibi kple nazãbubu vanɛ, eye esia gblẽa nu le srɔ̃ɖeɖea ŋu. Tsɔtsɔke doa ŋusẽ srɔ̃ɖekadodoa eye wònana srɔ̃tɔwo dome nɔa kplikplikpli.” Nye akpedala, eye nàkpɔ ŋudzedze ɖe nu ŋu. Di mɔnukpɔkpɔwo be nàkafu srɔ̃wò. Esia wɔwɔ ana wòanɔ bɔbɔe na wò be nàtsɔe ake. (Kolosetɔwo 3:15) Emetsonuae nye susu me ƒe akɔdzeanyi, ɖekawɔwɔ, kple Mawu ƒe ŋudzedzekpɔkpɔ ɖe ame ŋu.—Romatɔwo 14:19.\nMIWƆ SIKASEDEDEA DZI\n14, 15. Nu kae nye Sikasedede la, eye aleke edziwɔwɔ ate ŋu ana srɔ̃ɖeɖe nali ke?\n14 Ðikeke mele eme o be èdina be amewo nade bubu ye ŋu. Edzɔa dzi na wò ne amewo ɖoa to wò eye wobua wò seselelãmewo ŋu. Gake ɖe nèse ame aɖe gblɔ be, “Maɖo nu si wòwɔm la teƒe nɛ godoo” kpɔa? Ɣeaɖewoɣi la, míate ŋu ase nu si tae ame aɖe agblɔ nya ma ɖo gɔme ya. Gake Biblia gblɔ na mí be: “Mègagblɔ be: ‘Ale si wòwɔm la, nenema mawɔe [o].’” (Lododowo 24:29) Yesu gblɔ mɔ nyuitɔ kekeake si dzi míato akpɔ nya sesẽwo gbɔe. Woyɔa nya si Yesu gblɔ la be Sikasedede la. Eyae nye be: “Ale si ko miedina be amewo nawɔ na mi la, miwɔ nenema ke na wo.” (Luka 6:31) Yesu ƒe nyaa fia be ele be míawɔ nu ɖe amewo ŋu abe ale si ko míadi be woawɔ nu ɖe mía ŋui ene, ke menye abe ale si wowɔnɛ ɖe mía ŋu ene o. Esia fia be ele be mía ŋutɔwo míawɔ nu siwo ana míaƒe srɔ̃ɖeɖea nanɔ abe ale si míedi be wòanɔ ene.\nEle be mía ŋutɔwo míawɔ nu siwo ana míaƒe srɔ̃ɖeɖea nanɔ abe ale si míedi be wòanɔ ene\n15 Ne srɔ̃tɔwo bua wo nɔewo ƒe seselelãmewo ŋu vavã la, woƒe srɔ̃ɖeɖea galia ke wu. Srɔ̃ŋutsu aɖe si le South Africa gblɔ be: “Míedzea agbagba be míawɔ Sikasededea dzi. Ele eme be míedoa dziku ɣeaɖewoɣi ya, gake ame sia ame dzea agbagba be yeawɔ nu ɖe ye nɔvi ŋu abe ale si ko wòadi be woawɔe ɖe ye hã ye ŋu ene, eya ta míedea bubu deto mía nɔewo ŋu.”\n16. Nu kae mele be srɔ̃tɔwo nawɔ ɖe wo nɔewo ŋu gbeɖe o?\n16 Mègaʋu go srɔ̃wò ƒe gbɔdzɔgbɔdzɔwo ame bubu nase o, eye mèganɔ nyatoƒoe tom le eƒe nɔnɔme siwo medzɔa dzi na wò ŋu o, mègatsɔe ka ahatsee gɔ̃ hã o. Ðo ŋku edzi be srɔ̃ɖeɖe menye hoʋiʋli be woakpɔ ame si ŋu ŋusẽ le wu, ame si ate ŋu ado ɣli ɖe nɔvia ta wu, alo ame si ate ŋu agblɔ nya tɔamewo wu nɔvia o. Ele eme be mí katã míede blibo o eye míewɔa nu wòvea amewo ɣeaɖewoɣi ya. Gake susu nyui aɖeke meli si ta srɔ̃ŋutsu alo srɔ̃nyɔnu nade ŋukpe mo na srɔ̃a alo agblɔ nya tɔamewo ɖe eŋu, alo awɔ esi gavloe wu, si nye be wòatu asii alo aƒoe o.—Xlẽ Lododowo 17:27; 31:26.\n17. Aleke srɔ̃ŋutsuwo ate ŋu awɔ Sikasededea dzi?\n17 Le teƒe aɖewo la, ŋutsuwo wɔa ŋlɔmi le wo srɔ̃wo ŋu alo ƒoa wo be yewoatsɔ aɖe yewoƒe ŋutsunyenye afia. Gake Biblia gblɔ be: “Dzigbɔɖitɔ nyo wu kalẽtɔ, eye ame si ɖua eɖokui dzi la, nyo wu duwo xɔla.” (Lododowo 16:32) Ebia ɖokuidzizizi be ame naɖu eɖokui dzi, abe ale si ko Yesu Kristo, si nye ame vevitɔ kekeake si nɔ anyi kpɔ la wɔe ene. Menye ŋutsunyenyee wònye be ame nawɔ ŋlɔmi le srɔ̃a ŋu alo aƒoe o, eye ŋutsu si wɔa esia la ƒe nu madze Yehowa ŋu o. Hakpala David, si nye ŋutsu sesẽ kple kalẽtɔ la gblɔ be: “Dzi neku mi, ke migawɔ nu vɔ̃ o! Miƒo nu le dzi me le miaƒe abawo dzi, eye mizi ɖoɖoe!”—Psalmo 4:5.\n18. Nu ka tae wòle vevie be srɔ̃tɔwo nayi edzi anɔ wo nɔewo lɔ̃m?\n18 Xlẽ 1 Korintotɔwo 13:4-7. Lɔlɔ̃e nye nɔnɔme vevitɔ le srɔ̃ɖeɖe me. Biblia gblɔ be: “Mido dɔmetɔtrɔ ƒe veveseɖeamenu, dɔmenyonyo, ɖokuibɔbɔ, tufafa, kple dzigbɔgbɔ blewu. Gake hekpe ɖe nu siawo katã ŋu la, mido lɔlɔ̃, elabena enye ɖekawɔwɔ ƒe nublanu deblibo.” (Kolosetɔwo 3:12, 14) Ele be srɔ̃tɔwo nalɔ̃ wo nɔewo le ɖokuitɔmadimadi me, eye woasrɔ̃ Yesu Kristo, ame si lɔ̃ faa tsɔ eɖokui sa vɔe ɖe ame bubuwo ta. Ne lɔlɔ̃ sia tɔgbi le srɔ̃ɖeɖe me la, ali ke togbɔ be ame srɔ̃ ƒe nɔnɔme siwo vea dɔme na ame, lãmesẽkuxi sesẽwo, gakuxi sesẽwo, kple kuxi siwo tsoa ƒometɔwo abe towo kple lɔ̃xowo ene gbɔ ado mo ɖa hã.\n19, 20. (a) Aleke srɔ̃tɔwo ana woƒe srɔ̃ɖeɖe nali ke eye dzidzɔ nanɔ eme? (b) Nu ka mee míadzro le nyati si kplɔe ɖo me?\n19 Lɔlɔ̃, nuteƒewɔwɔ kple kutrikuku hiã hafi srɔ̃ɖeɖe nadze edzi. Ne kuxiwo do mo ɖa la, mele be srɔ̃tɔwo naɖe ta le srɔ̃ɖeɖea me o. Ke boŋ ele be woaɖoe kplikpaa be yewoate ɖe yewo nɔewo ŋu kplikplikpli. Ne srɔ̃tɔwo lɔ̃ Yehowa eye wolɔ̃ wo nɔewo la, ke ele be woadze agbagba vevie adzra wo nɔewo dome ɖo, elabena “lɔlɔ̃ nu metsina gbeɖe o.”—1 Korintotɔwo 13:8; Mateo 19:5, 6; Hebritɔwo 13:4.\n20 Ebia agbagbadzedze vevie be woana srɔ̃ɖeɖe nali ke eye dzidzɔ nanɔ eme le “ɣeyiɣi sesẽ” siawo me. (2 Timoteo 3:1) Ke hã anya wɔ le Yehowa ƒe kpekpeɖeŋu me. Gake egahiã kokoko be srɔ̃tɔwo nawɔ avu ale be ale si gbɔdɔnyawo xɔ amewo ƒe susu le xexea me la nagagblẽ nu le woƒe srɔ̃ɖeɖea ŋu o. Le nyati si kplɔe ɖo me la, míakpɔ ale si srɔ̃tɔwo ate ŋu ana woƒe srɔ̃ɖeɖea nali ke nyuie.\n^ mm. 12 Togbɔ be srɔ̃tɔwo dzea agbagba tsɔnɛ kea wo nɔewo hekpɔa woƒe kuxiwo gbɔ hã la, Biblia gblɔ be ne ame aɖe srɔ̃ wɔ ahasi la, gome le srɔ̃tɔ si meɖi fɔ o la si be wòatiae nenye be yeatsɔe ake loo alo yematsɔe ake o. (Mateo 19:9) Kpɔ nyati si nye “Biblia Ƒe Nukpɔsusu: Ahasiwɔwɔ—Woatsɔe Ake Alo Womatsɔe Ake Oa?” le August 8, 1995 ƒe Nyɔ! me.\nSrɔ̃ŋutsu si lɔ̃ srɔ̃a la srɔ̃a Yesu Kristo ƒe kpɔɖeŋu. Enyoa dɔme hesea nu gɔme, eƒe tame mesẽ o, eye eƒe nya me hã mesẽ o. Edea bubu srɔ̃a ŋu, enyoa dɔme nɛ eye eƒe dɔme trɔna ɖe eŋu\nSrɔ̃nyɔnu si bɔbɔa eɖokui la wɔa nu aduadu kple srɔ̃a tsɔ ɖenɛ fiana be yebɔbɔ ɖe Mawu ƒe ŋusẽ te. Eɖea eƒe susu kple seselelãmewo gblɔna, gake ekpɔa egbɔ be yede bubu ɖoƒe si Yehowa da srɔ̃a ɖo la ŋu. Ne srɔ̃a ƒe nyametsotso aɖewo medze eŋu o hã la, elɔ̃na faa kpea asi ɖe eŋu, zi ale si wometsi tsitre ɖe Mawu ƒe sewo ŋu o ko\nƑomea ƒe ta: Yehowa de dɔ asi na srɔ̃ŋutsu be wòakpɔ eƒe ƒomea ƒe nuhiahiãwo gbɔ. Ekpɔa woƒe ŋutilãmenuhiahiãwo abe nuɖuɖu, nudodo kple mlɔƒe ene gbɔ. Exɔa ŋgɔ le tadedeagu me hã\nGBETAKPƆXƆ—TATA SI MÍESRƆ̃NA January 2015


“Nyemelɔ̃a ɖi o, mele dzadzɛ ŋutɔ. Gake ne meɖo aƒeme la, amesi le xɔme kplim draa eɖokui ɖe anyigba nɔa television kpɔm—hekakaa pepawo kple bli tɔtɔewo ɖe afisiafi. Ɣesiaɣi si megbɔna ɖe aƒeme la nusiwo ŋu mava ke ɖo la nɔa susu me nam, eye megblɔna na ɖokuinye be, ‘nyemage ɖe xɔa me o.’”—David.\n“Ðevi gbegblẽ donuƒoname aɖe koe amesi le xɔme kplim nye. Ewɔ nam be esusuna be subɔvi aɖewo le mía gbɔ. Eye edina ɣesiaɣi be woawɔ yeƒe lɔlɔ̃nu.”—Renee. *\n“DZIDODO be woanɔ te ɖe amedzro ƒe nɔnɔme nu ate ŋu ana woasrɔ̃ . . . tufafa kple asiɖeɖe le nya ŋu. Gake esɔsrɔ̃ mele bɔbɔe o,” alea nyati aɖe si dze le U.S.News & World Report me gblɔ enye si. Amesi nɔ xɔme kple ame aɖe kpɔ alɔ̃ ɖe edzi.\nYunivɛsiti-dela geɖewo nɔa xɔme kple wo hatiwo be woaɖe sukufe gbogbo xexe dzi akpɔtɔ. Sɔhɛ bubuwo ʋuna va nɔa xɔme kple wo nɔewo esi wodi be yewoaɖe ɖa le yewo dzilawo ŋu ta. Kristotɔ sɔhɛwo dometɔ geɖe nɔa xɔme kple wo tɔ bubu kple susu be woate ŋu awɔ gbɔgbɔmedɔwo. (Mateo 6:33) Wokpɔnɛ be ame aɖe si woama fe me kpli kpɔkpɔ kpena ɖe yewo ŋu be yewote ŋu wɔa ɣeyiɣiawo katã ƒe nyanyuigbɔgblɔdɔa. Ɣeaɖewoɣi la, dutanyanyuigblɔlawo hã zãa xɔ ɖeka kple wo tɔ bubuwo eye nenema ke wòle le Yehowa Ðasefowo ƒe alɔdzedɔwɔƒe vovovowo. *\nNyɔ! ŋlɔlawo ɖo dze kple ɖekakpui kple ɖetugbi geɖe siwo nɔ xɔme kple ame aɖe kpɔ. Wo katã lɔ̃ ɖe edzi be tsɔ kpe ɖe amesi woama xɔfe kplii si wòanye ŋu la—amesi le xɔme kple ame ate ŋu anye kpeɖeŋutɔ, amesi nàte ŋu aɖo dze kple ahawɔ nu kplii ɖekae. Lynn gblɔ be: “Míenɔa ŋu ɖoa nyɔnuviwo ƒe dze alo kpɔa television.” Renee gblɔ be: “Amesi le xɔme kpli wò hã ate ŋu ade dzi ƒo na wò. Ɣeaɖewoɣi ne èle dɔ wɔm, ne èle agbagba dzem be yeaxe wò fewo katã, hele agbagba dzem be yeaɖe gbeƒã la, enyo be amesi le xɔme kple ame si dea dzi ƒo na ame nanɔ ame si.”\nKe hã xɔmenɔnɔ kple ame aɖe—vevietɔ amesi mènya kura le gɔmedzedzea o—ate ŋu anye kuxi. U.S.News & World Report gblɔ le nusi wokpɔ le sukukpo aɖe dzi ŋu be: “Togbɔ be wodze agbagba geɖe le sukuwo me be woana xɔmenɔla siwo sɔ na wo nɔewo nanɔ xɔ ɖeka me hã la, kuxi geɖe doa mo ɖa godoo.” Nyateƒee, wosena xɔmenɔla aɖewo ƒe dzre wova zua ŋutasẽnuwɔwɔ ɖe amehavi ŋu nya le kɔledziviwo! Esia ta Internet dzi wɔnawo do eye woɖea mɔ na sukuviwo be woaɖe nya si le dzi me na wo ɖe woa kple amesi le xɔme kpli wo ŋu si wobuna be enu matsi akpɔ o la agblɔ faa. Nukata zi geɖe anyinɔnɔ kple ame nɔewo le xɔme sesẽna alea?\nAnyinɔnɔ Kple Amedzro\nMark gblɔ be: “Be nàʋu aɖanɔ anyi kple amesi mènya o la nye nuteƒekpɔkpɔ dodzidzɔname aɖe. Mènya alesi tututu mia kpli ƒe anyinɔnɔ ava anɔ o.” Nyateƒee, anyinɔnɔ kple ame aɖe si mènya tututu o alo amesi ŋu mènya naneke le kura o la ate ŋu ana nàtsi dzodzodzoe. Nyateƒee, ele be Kristotɔwo nanye nu ɖeka wɔlawo le go geɖe me eye nu geɖe nanɔ wo si si ŋu woaɖo dze le. Ke hã David ʋu eme be: “Xɔmenɔnɔ kple ame bubu tsoa dzika ƒo nam.”\nKe hã eva dzɔ be amesi va nɔ xɔme kple David hã nye amesi wohe abe eya ke ene. Gake medzea edzi na amesiame alea o. Mark gblɔ be: “Amesi nɔ xɔme kplim zi gbãtɔ meƒoa nu fũ o. Ne miele xɔme la wò koe anɔ nuƒoƒo dzi. Gake eya maƒo nu o. Eva kua dzi nam.”\nTeƒe vovovo siwo mietsi le hã ate ŋu ahe masɔmasɔ bubu vɛ. Lynn gblɔ be: “Ne ènya ʋu le aƒeme ko la àdi be yeawɔ nu alesi nèdii. Gake eteƒe medidina hafi nàva kpɔe be ele be yeabu ame bubuwo ŋu o.” Nyateƒee, esi nètso ablɔɖe gbadzaa me si nye wo ƒomea me tɔwo dome va ta la, anye nusi awɔ mo yaa ne èva kpɔe be nukpɔsusu bubu kurae le ame bubuwo si ku ɖe nanewo ŋu.\nTeƒe Vovo Tsotso, Nuwɔwɔ le Mɔ Vovo Nu\nNu geɖe nɔa te ɖe hehe si amea xɔ—alo mexɔ kura o—tso edzilawo gbɔ dzi. (Lododowo 22:6) Ðekakpui Fernando gblɔ be: “Ame dzadzɛe menye, ke amesi le xɔme kplim nye fewɔla. Na míatsɔ awudzraɖoƒe le kpɔɖeŋu me: Elɔ̃a eƒe nuwo kakaka ɖe afisiafi. Melɔ̃a nye nuwo kuku ɖe awudzraɖoƒea.” Ɣeaɖewoɣi la vovototo gã aɖe nɔa mía kpli ƒe agbenɔnɔ me.\nRenee gblɔ be: “Mía kple ame aɖe nɔ xɔme kpɔ si ƒe xɔdɔme le abe aɖukpo dzi ene! Mía kple ame bubu aɖewo hã nɔ xɔme kpɔ siwo metutua kplɔ si dzi woɖua nu lena o alo wogblẽa agbawo ɖi ŋkeke eve alo etɔ̃ maklɔmaklɔe.” Ẽ, ne eɖo aƒemedɔ wɔwɔ dzi la, Lododowo 26:14 sɔna na ame aɖewo siwo le xɔme kple ame be: “Alesi ʋɔtru trona le eƒe megbega me la, nenema nye kuviatɔ le aba dzi.”\nLe go bubu me la, xɔmenɔnɔ kple amesi ƒe dzadzɛnyenye kɔ boo hã menaa ame ƒe dzi dzea eme tututu o. Ðetugbi aɖe si ŋkɔe nye Lee gblɔ le eya kple eƒe xɔmenɔla ŋu be: “Le eya gome la ele be woadzra xɔa me ɖo gaƒoƒo ɖesiaɖe. Nyemenye fewɔla le mɔ aɖeke nu o, gake ɣeaɖewoɣi la megblẽa nuwo abe agbalẽwo ene ɖe nye abati dzi. Eye ewɔna nɛ be ele be yeanɔ ŋudzɔ ɖe ŋunye le go sia me.”\nDzadzɛnyenye si sɔ na ame anɔ xɔmenɔla ɖesiaɖe ŋutɔ hã si. Mark gblɔ be: “Amesi le xɔme kplim mefɔna kaba o. Ðeko woɖena abla yia pɔmpi to, kua tsi hlẽna ɖe tame doa go va yina.”\nTeƒe si ame aɖe tso kple amenyenye tɔxɛ si le esi ate ŋu akpɔ ŋusẽ ɖe modzakaɖeɖe kple kamedede si wòlɔ̃na dzi. Mark gblɔ be: “Mía kpli míelɔ̃a ha ɖeka tɔgbe o.” Ke hã afisi wodea bubu ame nɔewo ŋu le la, vovototo sia ate ŋu aɖe vi, ɖewohĩ akpe ɖe xɔamenɔlawo ŋu be woalɔ̃ faa axɔ nukpɔsusu bubu. Gake enuenu la, masɔmasɔ sia va zua dzre. Fernando gblɔ be: “Spaintɔwo ƒe haƒoƒo dzɔa dzi nam, gake amesi le xɔme kplim tsia tre ɖe eŋu ɣesiaɣi.”\nTelefon Zazã—Nye Kuxi\nDzrewɔwɔ ƒe akpa gãtɔ ate ŋu atso telefon zazã gbɔ. Mark gblɔ be: “Melɔ̃a anyi mɔmlɔ kaba. Gake amesi le xɔme kplim la lɔ̃a kaƒoƒo le zãme. Ne egale edzi ko la eva kua dzi nam.” Nenema ke Lynn hã gblɔ be: “Ɣeaɖewoɣi la amesi le xɔme kplim xɔlɔ̃wo ƒoa ka ga etɔ̃ alo ga ene fɔŋli. Ne meli o la, ele be mafɔ maɖo telefon la ŋu.” Àdi be yeanya alesi wokpɔ egbɔea? “Míekpɔ egbɔ be telefon va le amesiame ŋutɔ si.”\nKe hã menye sɔhɛ ɖesiaɖee ate ŋu akpɔ ga axɔ eya ŋutɔ ƒe telefon o, enye dzizizi na ame geɖe be woazãe kple ame bubuwo. Esia ate ŋu ahe masɔmasɔ gã aɖe vɛ ɣeaɖewoɣi. Renee gblɔ be: “Ŋugbetɔ le amesiwo le xɔme kplim dometɔ ɖeka si eye zi geɖe la enɔa telefon la zazã dzi gaƒoƒo geɖe. Ɣleti aɖe me la enyi fe dɔlar 90. Eva nɔ didim be mía dometɔ ɖesiaɖe naxe fea ɖe esi mí katãe lɔ̃ ɖe edzi be míama fea me sɔsɔe ta.”\nAlesi woakpɔ telefon la azã hã ganye nya bubu. Lee gblɔ be: “Menɔ xɔme kple ame aɖe si tsi wum. Eye telefon ɖeka koe nɔ mía si. Menɔa telefon la zazã dzi ʋuu le esi xɔ̃nyewo sɔ gbɔ ta. Megblɔa nya aɖeke o. Metsɔe be ne edi be yeazã telefon la agblɔe nam. Fifia la meva kpɔe be nyemenɔ ewɔm nyuie o.”\nWò Ðeɖe Màte Ŋu Anɔ Anyi Ɣesiaɣi si Nèdi O\nDavid gblɔ be: “Amesiame hiã ɣeyiɣi aɖe si eyama ɖeɖe nanɔ anyi. Ɣeaɖewoɣi la, medina be maɖi ɖe me naneke mawɔmawɔe.” Ke hã ɣeyiɣi si ame ɖeɖe nanɔ anyi la kpɔkpɔ va sesẽna ne ele xɔme kple ame aɖe. Mark lɔ̃ ɖe edzi be: “Melɔ̃na be nye ɖeka manɔ anyi ɣeaɖewoɣi. Eyata nu sesẽe wònye nam be nye ɖeɖe nyemate ŋu anɔ anyi o. Ðoɖowɔɖi ɖekae le mía kple amesi le xɔme kplim si. Eyatae wòsesẽna nam be nye ɖeɖe manɔ anyi.”\nƔeaɖewoɣi Yesu Kristo gɔ̃ hã dina be ye ɖeɖe yeanɔ anyi. (Mateo 14:13) Eyata ete ŋu ɖea dzi le ame ƒo ne amesi le xɔme kpli wò ƒe anyinɔnɔ naa wòsesẽna na wò, alo nana menya wɔna na wò be nàxlẽ nu, asrɔ̃ nu, alo ade ŋugble o. Mark gblɔ be: “Nusɔsrɔ̃ menɔa bɔbɔe o elabena ɣesiaɣi la nane nɔa edzi yim. Ekplɔa xɔlɔ̃awo vaa xɔa me, ƒoa nu le telefon dzi, alo kpɔa television alo ʋua radio.”\nTogbɔ be enye kuxi sesẽ be woanɔ xɔme kple ame aɖe hã la, sɔhɛ geɖewo te ŋu kpɔ dzidzedze le ewɔwɔ me. Nyati bubu siwo akplɔ esia ɖo adzro mɔ nyui aɖewo siwo dzi míate ŋu aɖe vi geɖe tso xɔ ɖeka me nɔnɔ kple ame aɖe me.\n^ mm. 6 Togbɔ be sɔhɛwoe míele aɖaŋu sia ɖom na tẽ hã la, ate ŋu akpe ɖe ame tsitsi siwo wòle na be woava nɔ xɔme kple ame bubu esi woƒe nɔnɔmewo va trɔ ta, le kpɔɖeŋu me ne wozu ahosiwo.\nHaƒoƒo si to vovo tso esi ame lɔ̃na gbɔ la te ŋu nyea kuxi\nAme ŋu mabumabu ate ŋu ahe masɔmasɔ vɛ\nƉoe Ɖe Amewo Ɖoe Ɖe Amewo Nukatae Mía Kple Amesi le Xɔme ƒe Anyinɔnɔ Sesẽ Alea?\ng02 5/8 axa 16-18


Yeremia 15 - Holy Bible [Ewe Bible 1913] - (Yer 15)\nTete Yehowa gblɔ nam bena: Ne Mose kple Samuel wotsi tre ɖe ŋkunye me hã la, nye dzi matrɔ ɖe dukɔ sia ŋu o. Nyã wo ɖa le ŋkunye me, ne woadzo.\nEye ne wogblɔ na wò be, afika yi ge yewoala hã la, ekema ɖo ŋu na wo be: Ale Yehowa gblɔ esi: Amesi woɖo ɖi na ku la, neyi ku gbɔ, amesi woɖo ɖi na yi la, neyi yi gbɔ, amesi woɖo ɖi na dɔwuame la, neyi dɔwuame gbɔ, eye amesi woɖo ɖi na aboyo la, neyi aboyome.\nAle Yehowa gblɔ esi: Maɖo nu ene ƒomevi ɖe wo ŋu: Yi, ne wòawu wo, avũ wo, ne woahe wo dranyidranyi, dziƒoxewo kple gbemelãwo, ne woaɖu wo, eye woatsrɔ̃ wo.\nEye mana woanye bibi na anyigba dzi fiaɖuƒewo katã le Yuda-fia Xizkiya vi Manase ta, le nusi wòwɔ le Yerusalem la ŋuti.\nElabena Yerusalem, ameka akpɔ nublanui na wò, ameka ado baba na wò, eye ameka ava gbɔwò abia wò lãme ta ase?\nYehowa be: Egbem, eye nède megbe, eyata mado nye asi ɖa ɖe ŋuwò, eye matsrɔ̃ wò, nublanuikpɔkpɔ tim.\nEyata matsɔ lugbɔnu agbɔ wò le anyigba la ƒe agbowo nu, maɖe vi lé nye dukɔ, si gbe tɔtrɔ tso eƒe mɔwo dzi la ŋu, eye matsrɔ̃e.\nWoƒe ahosiwo asɔ gbɔ wu ƒutake; makplɔ nugblẽla aƒu ɖekakpuiwo dada le ŋdɔkutsu dzatsɛ, mana vɔvɔ̃ kple ŋɔdzi nava wo dzi kpoyi.\nNu te vi adre nɔ ŋu, eye eƒe luʋɔ dzo le eme; eƒe ɣe ɖo to le keli me, ŋukpe lée, eye eƒe mo tsi dã; matsɔ eƒe ame susɔeawo ade asi na yi le eƒe futɔwo nu, Yehowa ye gblɔe.\nDanye, baba nam be, nèdzi nye, amesi ŋu xexeame blibo la le avu kple dzre wɔm ɖo! Nyemedo nugbana o, eye amea ɖeke medo agbana nam o tso, hafi wo katã wole ɖiŋu dom nam.\nYehowa be: Vava, mali ke wò hena nyuie, vava, mana ketɔ la naƒo koko na wò le dzɔgbevɔ̃eɣi kple hiãɣi.\nƉe gayibɔ aŋe gayibɔ kple akɔbli, siwo tso anyiehea?\nMatsɔ wò kesinɔnuwo kple wò nu xɔasiwo ana woaha, eye womaxe fe ɖe wo ta o, le wò nuvɔ̃, siwo katã nèwɔ le wò anyigbawo katã dzi la ta,\neye mana nasubɔ wò futɔwo le anyigba, si mènya o la dzi. Elabena dzo le bibim le nye dɔmedzoe me, miawo ŋue wòle bibim ɖo.\nYehowa, ènyae, ɖo ŋku dzinye, eye naɖe ŋku ɖe ŋunye, netsɔ nabia hlɔ̃ yonyemetilawo nam; megawɔ nu ɖewo dzigbɔgbɔ blewu la nu o; tso nam, eye nanyae be, tawòe ŋukpe le dzinye ɖo.\nEsi wò nyawo ɖo gbɔnye la, memi wo, eye wò nyawo nye vivisese kple dzidzɔ na nye dzi, elabena wo ŋkɔe woyɔ ɖe ŋunye, Yehowa, Mawu Zebaot.\nNyemebɔbɔ nɔ nukolawo dome le dzidzɔ kpɔm o, ke boŋ nye ɖeka mebɔbɔ no aga le wò alɔ ta, elabena ètsɔ dziku yɔ menye fũ.\nNukaŋuti nye vevesesewo anɔ anyi ɖaa, eye nye abiwo anye abi vɔ̃e agbe kuku? Ezu nam abe tɔʋu, si blea ame, kple tsi, si metɔna ɖi o la ene.\nEyata ale Yehowa gblɔ esi: Ne ètrɔ ɖe ŋunye la, matrɔ ɖe ŋuwò, eye atsi tre ɖe ŋkunye me. Eye ne eɖe nu nyuiwo ɖe go, menye gbegblẽawo o la, ekema anye nye nu; woawo atrɔ ɖe ŋuwò, ke wòa matrɔ ɖe wo ŋu o.\nYehowa be: Matsɔ wò awɔ, akɔbligli sesẽ na dukɔ sia, eye ne wowɔ aʋa kpli wò la, womakpe dziwò o, elabena meli kpli wò, ne maxɔ na wò, eye maɖe wò;\nmaɖe wò le ame vɔ̃ɖiwo si me, eye maxɔ wò le ŋutasẽlawo ƒe fego me.


Psalmowo 109 | Biblia Le Internet Dzi | Xexe Yeye Gɔmeɖeɖe\nAme si dzi nu te ɖo ƒe gbedodoɖa\n‘Ame bubu nexɔ ɖe eteƒe’ (8)\nMawu tɔ ɖe ame dahe ƒe ɖusime (31)\nNa henɔ la. David ƒe ha. 109 Oo, nye Mawu si mekafuna,+ mègazi kpi o. 2 Elabena ame vɔ̃ɖiwo kple ameblelawo ke nu ɖe ŋunye. Wotsɔ alakpaɖe ƒo nu tso ŋunye;+ 3 Wotsɔ nya veamewo gbɔgblɔ ɖe to ɖem,Eye wotso ɖe ŋunye, evɔ nyemewɔ naneke hafi o.+ 4 Wotsi tsitre ɖe ŋunye ɖe nye lɔlɔ̃ teƒe;+Ke nye ya manɔ gbedodoɖa dzi. 5 Wotsɔa vɔ̃ ɖoa nyui teƒe nam,+Kple fuléle ɖoa lɔlɔ̃ teƒe nam.+ 6 Da ame vɔ̃ɖi ɖe eŋu;Eye tsitretsiɖeŋula* netɔ ɖe eƒe ɖusime ɖaa. 7 Ne wodrɔ̃ ʋɔnui la, na woabu fɔe;*Eye woabu eƒe gbedodoɖa gɔ̃ hã nu vɔ̃ nɛ.+ 8 Eƒe agbemeŋkekewo dzi neɖe kpɔtɔ;+Eye ame bubu nexɔ eƒe dzikpɔkpɔdɔ la.+ 9 Viawo* nezu tsyɔ̃eviwo,Eye srɔ̃a nezu ahosi. 10 Viawo* nenɔ tsaglãla tsam anɔ nu biam,Ne woatso woƒe xɔ gbagbãwo me aɖo abologbe. 11 Fetɔ nexɔ eƒe nuwo katã le esi,*Eye ame tutɔwo neha eƒe nunɔamesiwo. 12 Ame aɖeke meganyo dɔme nɛ o,Eye ame aɖeke megave eƒe tsyɔ̃eviwo nu o. 13 Eƒe dzidzimeviwo nu netso;+Woƒe ŋkɔ netutu ɖa le dzidzime ɖeka me. 14 Yehowa neɖo ŋku tɔgbuiawo ƒe vodada dzi,+Eye negatutu dadaa ƒe nu vɔ̃ hã ɖa o. 15 Woƒe nu vɔ̃wo nenɔ Yehowa ŋkume ɖaa;Eye woaɖe nu sia nu si ana woaɖo ŋku wo dzi le anyigba dzi la ɖa.+ 16 Elabena meɖo ŋku edzi ve ame nu o,+Ke boŋ eti wɔnamanɔŋutɔ,+ ame dahe kple ame si ƒe dzi le nu xam la yomeBe yeawui.+ 17 Elɔ̃a fiƒoƒo de ame, eya tae fiƒode va edzi ɖo;Melɔ̃na kura be yeayra ame o, eya tae mexɔ yayra aɖeke o ɖo. 18 Eta fiƒode abe avɔ ene. Eɖo lãme nɛ abe tsi ene,Eye wòge ɖe eƒe ƒuwo me abe ami ene. 19 Fiƒode nenɔ abe avɔ si wòtana,+Kple alidziblanu si wòtsɔna blaa ali dzi ene ɖaa. 20 Esiae nye ame si le tsitre tsim ɖe ŋunye,+Kple ame siwo le nya vɔ̃wo gblɔm ɖe ŋunye* la, ƒe fetu tso Yehowa gbɔ. 21 Ke wò, Aƒetɔ Dziɖulagã Yehowa,Wɔ nyui nam le wò ŋkɔ la ta.+ Ðem, elabena wò lɔlɔ̃ si nu metsina o la nyo ale gbegbe.+ 22 Elabena wɔnamanɔŋutɔ kple ame dahe menye.+Nye dzi xɔ abi vevie le menye.+ 23 Nunye le yiyim abe ale si vɔvɔli nu yinae ene;Woʋuʋum ɖa abe ʋetsuvi ene. 24 Nutsitsidɔ na nye klowo gbɔdzɔ keŋ;Meɖi ku eye vɔvɔm ko mele.* 25 Mezu alɔmeɖenu na wo.+ Ne wonya kpɔm ko la, woʋuʋua ta.+ 26 Oo Yehowa nye Mawu, kpe ɖe ŋunye;Xɔ nam le wò lɔlɔ̃ si nu metsina o la ta. 27 Ne woadze sii be wò asie wɔ esia;Be wò, Yehowa, ye wɔe. 28 Woawo neƒo fi de ame, ke wò la, àyra ame. Ne wotso ɖe ŋunye la, na woaɖu ŋukpe,Gake na dzi nadzɔ wò subɔla ya. 29 Na ame siwo tsia tsitre ɖe ŋunye la nata vlododo abe avɔ ene;Eye woado ŋukpe abe awu ene.+ 30 Matsɔ nye nu akafu Yehowa ale si dze;Eye makafui le amehawo dome.+ 31 Elabena atɔ ɖe ame dahe ƒe ɖusimeNe wòaɖee tso ame siwo le fɔ bumee* la si me.\n^ Alo, “amenutsola.”\n^ Alo, “woakpɔe be evɔ̃ɖi.”\n^ Egɔmeɖeɖe tẽe, “Viaŋutsuwo.”\n^ Alo, “Deme gã xɔla neɖo mɔ̃ na eƒe nuwo katã.”\n^ Alo, “ɖe nye luʋɔ ŋu.”\n^ Egɔmeɖeɖe tẽe, “Nye ŋutilã ɖi ku, ami vɔ le lãme nam.”\n^ Egɔmeɖeɖe tẽe, “le fɔ bum eƒe luʋɔ.”


1 Mose 36 | Biblia Le Internet Dzi | Xexe Yeye Gɔmeɖeɖe\nEsau ƒe dzidzimeviwo (1-30)\nEdom-fiawo kple woƒe amegãwo (31-43)\n36 Esiae nye Esau, si wogayɔna be Edom, ƒe ŋutinya.+ 2 Esau ɖe Kanaan-nyɔnuviwo, woawoe nye: Hititɔ+ Elon vinyɔnu Ada,+ kple Hivitɔ Zibeon ƒe tɔgbuiyɔvi Ana ƒe vi Oholibama,+ 3 kple Ismael vi Basemat,+ si nye Nebayot+ nɔvinyɔnu. 4 Ada dzi Elifaz na Esau, Basemat dzi Reuel, 5 eye Oholibama dzi Yeus, Yalam kple Kora.+ Esiawoe nye Esau vi siwo wodzi nɛ le Kanaan-nyigba dzi. 6 Emegbe Esau kplɔ srɔ̃awo, viaŋutsuwo kple vianyɔnuwo, ame* siwo katã le eƒe me, eƒe alẽha kple eƒe lãha bubuawo katã kpe ɖe kesinɔnu siwo katã su esi+ le Kanaan-nyigba dzi la ŋu, eye wòdzo yi anyigba bubu aɖe si didi tso nɔvia Yakob gbɔ la dzi.+ 7 Elabena woƒe nuwo va sɔ gbɔ ale gbegbe be, womagate ŋu anɔ teƒe ɖeka o, eye anyigba si dzi wonɔ* la megava le wo nu dem o le woƒe lãhawo ta. 8 Eya ta Esau va nɔ Seir+ tonuto la me. Esau ye wogayɔna be Edom.+ 9 Esiae nye Edomtɔwo fofo Esau si nɔ Seir+ tonuto me la ƒe ŋutinya. 10 Esiawoe nye Esau viŋutsuwo ŋkɔwo: Esau srɔ̃ Ada viŋutsue nye Elifaz, eye Esau srɔ̃ Basemat viŋutsue nye Reuel.+ 11 Elifaz viŋutsuwoe nye Teman,+ Omar, Zefo, Gatam kple Kenaz.+ 12 Eye Timna va zu Esau vi Elifaz ƒe ahiã. Emegbe edzi Amalek+ na Elifaz. Woawoe nye Esau srɔ̃ Ada ƒe viwo. 13 Reuel viŋutsuwoe nye: Nahat kple Zera, Sama kple Miza. Ame siawoe nye Esau srɔ̃ Basemat+ ƒe viwo. 14 Ame siawoe nye Esau srɔ̃ Oholibama, si nye Ana vinyɔnu, eye wònye Zibeon ƒe tɔgbuiyɔvi la, ƒe viwo; eyae dzi Yeus, Yalam kple Kora na Esau. 15 Ame siawoe nye Esau viwo ƒe amegãwo:+ Esau ƒe ŋgɔgbevi Elifaz viwoe nye: Amegã Teman, Amegã Omar, Amegã Zefo, Amegã Kenaz,+ 16 Amegã Kora, Amegã Gatam, Amegã Amalek. Ame siawoe nye amegã siwo dzɔ tso Elifaz+ me le Edom-nyigba dzi. Woawoe nye Ada viwo. 17 Esau vi Reuel viŋutsuwoe nye: Amegã Nahat, Amegã Zera, Amegã Sama, Amegã Miza. Ame siawoe nye amegã siwo dzɔ tso Reuel me le Edom-nyigba+ dzi. Woawoe nye Esau srɔ̃ Basemat ƒe viwo. 18 Eye Esau srɔ̃ Oholibama viŋutsuwoe nye: Amegã Yeus, Amegã Yalam, Amegã Kora. Ame siawoe nye amegã siwo dzɔ tso Esau srɔ̃ Oholibama, si nye Ana vinyɔnu la me. 19 Ame siawoe nye Esau, si wogayɔna be Edom,+ ƒe viwo, eye woawoe nye woƒe amegãwo. 20 Horitɔ Seir viŋutsu siwo nɔ anyigba la dzie nye+: Lotan, Sobal, Zibeon, Ana,+ 21 Dison, Ezer kple Disan.+ Ame siawoe nye amegã siwo dzɔ tso Horitɔwo me, eye wonye Seir viwo, le Edom-nyigba la dzi. 22 Lotan viŋutsuwoe nye Hori kple Hemam, eye Lotan nɔvinyɔnue nye Timna.+ 23 Sobal viŋutsuwoe nye: Alvan, Manahat, Ebal, Sefo kple Onam. 24 Zibeon+ viŋutsuwoe nye: Aya kple Ana. Ame siae nye Ana si ke ɖe tsi xɔdzo dziƒe siwo le gbedzi la ŋu esime wòle fofoa Zibeon ƒe tedziwo kplɔm. 25 Ana viwoe nye: Dison kple Ana vinyɔnu Oholibama. 26 Dison viŋutsuwoe nye: Hemdan, Esban, Yitran kple Keran.+ 27 Ezer viŋutsuwoe nye: Bilhan, Zaavan kple Akan. 28 Disan viŋutsuwoe nye: Uz kple Aran.+ 29 Ame siawoe nye Horitɔwo ƒe amegãwo: Amegã Lotan, Amegã Sobal, Amegã Zibeon, Amegã Ana, 30 Amegã Dison, Amegã Ezer, Amegã Disan.+ Ame siawoe nye Horitɔwo ƒe amegãwo le Seir-nyigba dzi. 31 Ke fia siawoe ɖu dzi le Edom-nyigba+ dzi hafi fia va ɖu Israel-viwo* dzi.+ 32 Bela, Beor vi ɖu Edom dzi, eye eƒe du la ŋkɔe nye Dinhaba. 33 Esi Bela ku la, Zera, si tso Bozra, ƒe vi Yobab zu fia ɖe eteƒe. 34 Esi Yobab ku la, Husam si tso Temantɔwo ƒe anyigba dzi la zu fia ɖe eteƒe. 35 Esi Husam ku la, Hadad, Bedad vi, ame si ɖu Midiantɔwo+ dzi le Moab-nyigba dzi la zu fia ɖe eteƒe, eye eƒe du la ŋkɔe nye Avit. 36 Esi Hadad ku la, Samla si tso Masreka zu fia ɖe eteƒe. 37 Esi Samla ku la, Saul si tso Rehobot le Tɔsisi la to zu fia ɖe eteƒe. 38 Esi Saul ku la, Baal-Hanan, Akbor vi zu fia ɖe eteƒe. 39 Esi Baal-Hanan, Akbor vi ku la, Hadar zu fia ɖe eteƒe, eƒe du la ŋkɔe nye Pau, eye srɔ̃a ŋkɔe nye Mehetabel, ame si nye Mezahab vinyɔnu Matred vi. 40 Ame siawoe nye amegã siwo dzɔ tso Esau me la ƒe ŋkɔwo le woƒe ƒomewo, woƒe nutowo, kple woƒe ŋkɔwo nu: Amegã Timna, Amegã Alva, Amegã Yetet,+ 41 Amegã Oholibama, Amegã Ela, Amegã Pinon, 42 Amegã Kenaz, Amegã Teman, Amegã Mibzar, 43 Amegã Magdiel, kple Amegã Iram. Ame siawoe nye amegã siwo dzɔ tso Edom me le wo nɔƒewo le anyigba si woxɔ wòzu wo tɔ la dzi.+ Ame siae nye Edomtɔwo fofo Esau.+\n^ Alo, “wonye amedzro le.”\n^ Egɔmeɖeɖe tẽe, “Israel viŋutsuwo.”


Zakariya 13 | Biblia Le Internet Dzi | Xexe Yeye Gɔmeɖeɖe\nLegbawo kple aʋatsonyagblɔɖilawo ɖeɖeɖa (1-6)\nŊu akpe aʋatsonyagblɔɖilawo (4-6)\nWoada nu alẽkplɔla la (7-9)\nWoakɔ akpa ɖeka le etɔ̃ me ŋu (9)\n13 “Gbe ma gbe la, woaɖe vudo na David ƒe aƒe la kple Yerusalem nɔlawo, ne woaklɔ nu vɔ̃ kple makɔmakɔnyenye ɖa le wo ŋu.+ 2 Aʋakɔwo ƒe Yehowa be, “Gbe ma gbe la, matutu legbawo ƒe ŋkɔwo ɖa le anyigba la dzi,+ eye womagaɖo ŋku wo dzi azɔ o; eye mana nyagblɔɖilawo+ kple gbɔgbɔ makɔmakɔwo hã nu nayi le anyigba la dzi. 3 Eye ne ame aɖe gale nya gblɔm ɖi la, ekema edzilawo, fofoa kple dadaa, agblɔ nɛ be: ‘Èdze na ku, elabena ègblɔ alakpanya le Yehowa ƒe ŋkɔ me.’ Eye edzilawo, fofoa kple dadaa, aƒo nu ɖee, le esi wògblɔ nya ɖi ta.+ 4 “Gbe ma gbe la, nyagblɔɖila ɖe sia ɖe ƒe ŋutega kple eƒe nyagblɔɖi akpe ŋu nɛ; eye womagado nyagblɔɖilawo ƒe lãfuwu+ be woaflu ame o. 5 Eye wòagblɔ be: ‘Menye nyagblɔɖila menye o. Agbledelae menye, elabena ame aɖee ƒlem kluvii tso nye ɖevime ke.’ 6 Eye ne ame aɖe biae be, ‘Ke abi kawoe nye esiawo le wò medome?’* hã la, aɖo eŋu be, ‘Esiwo wode ŋunye le xɔ̃nyewo* ƒe aƒe mee.’” 7 “Oo yi, ho ɖe nye alẽkplɔla ŋu,+Ðe ŋutsu si le ŋunye kplikplikpli ŋu,” aʋakɔwo ƒe Yehowa ye gblɔe. “Da nu alẽkplɔla la,+ ne lãhaa* naka hlẽ;+Eye matrɔ nye asi ɖe alẽ suetɔawo ŋu.” 8 “Eye wòava eme be, woaɖe anyigba blibo la dzi nɔlawo ƒe akpa eve le etɔ̃ me ɖa, eye woatsrɔ̃;*Ke akpa ɖeka le etɔ̃ me asusɔ ɖe edzi,”Yehowa ye gblɔe. 9 “Matsɔ akpa ɖeka le etɔ̃ me la ade dzo me;Eye madza wo ŋu abe ale si wodzaa klosalo ŋui ene,Eye mado wo akpɔ abe ale si wodoa sika kpɔnae ene.+ Woayɔ nye ŋkɔ,Eye matɔ na wo. Magblɔ be: ‘Nye dukɔe wonye,’+ Eye woawo hã woagblɔ be: ‘Yehowae nye mía Mawu.’”\n^ Egɔmeɖeɖe tẽe, “le wò abɔwo dome?” Efia, akɔta alo dzime.\n^ Alo, “lɔ̃nyelawo.”\n^ Alo, “alẽawo.”\n^ Alo, “woaku.”


YOHANES 9 AKP - Gɔ Yesu sɛ ɔto ɔfe ne, ɔnya ɔrɛrɛ̃ ɔwɛ̃ - Bible Search\nYOHANES 8 YOHANES 10\nYesu Ɔsa Nɔbiɛdze Ɔwɛ̃.\n1Gɔ Yesu sɛ ɔto ɔfe ne, ɔnya ɔrɛrɛ̃ ɔwɛ̃ gɔ maɣe nɔbiɛdze. 2Ɔ̃ marasuãdze ɔkarɛ wũ sɔ, “Ratedze, nna lobara ikpi ɔso fiɛ maɣe wũ nɔbiɛdze? Ɔ̃ mɔmɔ ɛɛbɛrɛ ɔ̃ maɣese lobara ikpi?”\n3Ne Yesu ɔɣere ma sɔ, “Iiɖe ɔrɛrɛ̃ gɔgbe ɣee ɔ̃ maɣese lobara ikpi, ɣɛɛ maɣe wũ ngbɔ sɔ si Ɣaa aaɖi ɔ̃ ɔle ɔte iki i ɔ̃ iso. 4Ayi kumɛgɔ bopia i ikpɛnɛ ame ne, ikote sɔ boabara ngɔ lopia me katɔ̃me karabara. Kasɛ̃ to kaba gɔ kuwɛ̃ iisibabara karabara. 5Ayi kumɛgɔ lopia i kayiiso ne, mme nɖe kayiiso ɔkaniɛ.”\n6Gɔ Yesu ɔɣɛ ngbɔ ne, ɔtua sinyatu ɔfere i karɔ̃ ɔsu ɔbara ibata ɔsu ɔnukutu i ɔrɛrɛ̃ gɔmɔ anɔmi iso. 7Ɔɣere wũ sɔ, “Kɛlɛ aapie ndu i Siloa ibu ame.” Siloa karɔ̃ nɖe sɔ ɔpia wũ katɔ̃me. Ne ɔso ɔrɛrɛ̃ gɔgbe ɔrui ɔsɛ ɔ̃apie ndu i ibu ame ɔtsɛ ara inya, fiɛ ɔkpese ɔba.\n8Gɔ ɔ̃ kagbamiku maturi gu mma nsɛ manya ɔwanyi ara ɔnya wũ ne, makarɛ sɔ, “Iiɖe ɔrɛrɛ̃ gɔgbe nsɛ ɔsɛ ɔwanyi ara?”\n9Mawɛ̃ sɔ ɔ̃ ɔɖe, mamama ana sɔ, “Ooɣo, ɔre kere ɔre wũ.”\nNe ɔ̃ mɔmɔ ɔɣere ma sɔ, “Mme loɖe.”\n10Makarɛ wũ sɔ, “Nda ibara fiɛ fɔ anɔmi ɔbusi?”\n11Ɔtã ma mmuai sɔ, “Ɔrɛrɛ̃ gɔ marɔ sɔ Yesu ɔɖe lobara ibata ɔnukutu me anɔmi fiɛ ɔɣere me sɔ lokɛlɛ loapie ndu i Siloa ibu ame. Ne gɔ lobara ne, lotsɛ ara inya.”\n12Makarɛ wũ sɔ, “I lɛ ɔpia?”\nNe ɔɣere ma sɔ, “Loiɣe.”\nMa Farisise Ɔfafarɛ Nɔbiɛdze Isosarɛ Ame.\n13Makɔ ɔrɛrɛ̃ gɔ loɖe nɔbiɛdze ngbe makɛlɛgu ma Farisise kɔrɛ. 14Iyi nɛ i Yesu ɔbara ibata ɔsu ɔsa ɔrɛrɛ̃ gɔgbe ne, Iwarãyi iɖe.\n15Ma Farisise ɔledza wũ ikarɛ kumɛgɔ iɖe ɔbara fiɛ ɔ̃ anɔmi ɔbusi. Ɔɣere ma sɔ, “Ɔbara ibata ɔsia me i anɔmi iso fiɛ losɛ loafore katɔ̃ kere ne lotsɛ inya ne.”\n16Ma Farisise mawɛ̃ ɔɣɛ sɔ, “Ɔrɛrɛ̃ gɔ lobara ira nɛgbe ne, iiɖe Ɣaa kɔrɛ iɖe ɔbɔrɛ ala ɔ̃isɛ ɔwarɛ Iwarãyi mmara.”\nƔɛɛ mamama ana sɔ, “Nda i ngɔ nɖe kpibaradze aawo awawãra wagbe igbã ɔbara?” Ne ɔso iɣɛɣɛso ɔbo i ma ndɛ̃.\n17Ma Farisise ɔledza ɔrɛrɛ̃ gɔgbe ikarɛ sɔ, “Gɔ ɔ̃ losa-ɔ ne, be abu sɔ ɔɖe?”\nNe ɔrɛrɛ̃ ɔtã ma mmuai sɔ, “Ɣaa Kanyaɖidze ɔɖe.”\n18Ma Yudase makpakpa iifɔ maɖe sɔ ɔ̃ anɔmi ɔbiɛ fiɛ kiniɔ ne, ka ɔto ɔnya ara, ne ɔso mapia masɛ maakpere ɔ̃ maɣese mabɔ.\n19Ne makarɛ ma sɔ, “Mi ɔbi ɔɖe ngbe? Mi sɔ nɔbiɛdze ɔɖe miɣe wũ, nda ibara fiɛ ka ɔto ɔnya ara?”\n20Maɣese ɔtã mmuai sɔ, “Boɣe sɔ bo ɔbi ɔɖe fiɛ ɔ̃ anɔmi ɔbiɛ fiɛ boɣe wũ. 21Ɣɛɛ kumɛgɔ ibara fiɛ ka ɔto ɔnya ara ne, boiɣe, fiɛ boiɣe ngɔ losa wũ ana. Mikarɛ wũ ne ɔ̃ɔkpa anɔ gɔ ɔ̃awo so kanya ɔɖi!” 22Ɔ̃ maɣese ɔtã mmuai ngbɔ alasɔ mato manigã ma Yudase makpakpa ma loɔsɛ iti ame maɣɛ masɛ sɔ ɔrere gɔ loaɣɛ sɔ ɔfɔ Yesu ɔɖe sɔ ɔ̃ nɖe Kristo ne, maasa wũ maɖi i ma kasarɛkɔ̃. 23Ne ɔso i ɔ̃ maɣese ɔɣɛ sɔ, “Mikarɛ wũ ne ɔ̃isiɖe ɔbiɛtɛ ne!”\n24Maledza ɔrɛrɛ̃ gɔgbe ikpere ibɔ ɔkpɛ nyɔare maɣere wũ sɔ, “Kã ndamu tã Ɣaa sɔ aaɣere bo ɔnukuare. Bo boɣe sɔ ɔrɛrɛ̃ gɔ losa-ɔ ne, kpibaradze ɔɖe.”\n25Ɔrɛrɛ̃ gɔ lona isosarɛ ɔtã ma mmuai sɔ, “Kpibaradze ɔɖe o-o, kpibaradze ɔ̃iɖe o-o ne, loiɣe. Ira ka iwɛ̃ loɣe, ne nɖe sɔ, ɔwiɔ ne, anɔmi ɔbiɛ me, ɣɛɛ kiniɔ ne, ka loto lonya ara.”\n26Ne makpakpa mamɔ ɔkarɛ wũ sɔ, “Be iɖe ɔbara-ɔ? Nda iɖe ɔbara fiɛ ɔsa-ɔ atsɛ inya?”\n27Ne ɔrɛrɛ̃ gɔmɔ to ɔtã ma mmuai sɔ, “Loɔɣere mi koko, ɣɛɛ misɛ̃ sɔ miito minɔ. Be ɔso si loledza mi iɣere? Ɛɛbɛrɛ mi wũ ɔbie mito sɔ miakpese ɔ̃ marasuãdze?”\n28Ne matia wũ maɣere sɔ, “Fɔ nɖe ɔ̃ rasuãdze. Bo ɣɛɛ ne, Mose marasuãdze boɖe. 29Boɣe sɔ Ɣaa ɔɖegu Mose ika, ɣɛɛ ɔrɛrɛ̃ gɔgbe ne, boiɣe nane ngbegɔ ɔbɔrɛ!”\n30Ne ɔrɛrɛ̃ gɔgbe to ɔtã ma mmuai sɔ, “Iba ɣaa sɔ miiɣe ngbegɔ ɔbɔrɛ, ɣɛɛ ɔ̃ lobusi me anɔmi ne! 31Boɣe sɔ Ɣaa iisɛ ɔkã makpibaradze atsue, ɣɛɛ mma nsɛ mawarɛ wũ fiɛ masɛ mabara ɔ̃ kuɖɔɛ ne, ɔsɛ ɔkã ma atsue. 32Ita i kayiiso karɔ̃kasɛkɔ̃ ne, boinɔ bonɔ sɔ kuwɛ̃ ɔbusi ɔturi gɔ maɣe nɔbiɛdze anɔmi. 33Ne ɔso si iiɖe Ɣaa kɔrɛ ɔbɔrɛ ne, ɔ̃ibawo ira nɛgbe igbã ɔbara.”\n34Ne makpakpa mamɔ ɔɣere wũ sɔ, “Fɔ gɔ maɣe i ikpi ame, makararã-ɔ i ikpi ame ne, fɔ loaba aate bo ara?” Ne masa wũ maɖi i ma ikuri ame ne.\nMma Nɖe Siwarã Ame Manɔbiɛdze.\n35Yesu ɔnɔ sɔ maɔsa nɔbiɛdze maɖi i ma ikuri ame, ne ɔso gɔ ɔnya wũ ne, ɔkarɛ wũ sɔ, “Afɔ Ɔturi Awune Ɔbi aɖe?”\n36Ne ɔrɛrɛ̃ ɔtã mmuai sɔ, “Tete, te me ɔnyiiɔ si loafɔ wũ loɖe.”\n37Yesu ɔɣere wũ sɔ, “Ɔɔnya wũ koko, ɔ̃ nto ɔɖegu-ɔ ika ne.”\n38Ɔluwɛ̃ ne, ɔrɛrɛ̃ ɔɣɛ sɔ, “Bosate, lofɔ loɖe!” Ne ɔpɛ agɛgɛ̃ i Yesu katɔ̃ ɔsɔrɛ wũ ne.\n39Yesu ɔɣɛ sɔ, “Loba kayiiso sɔ si loɣɛgu kã atɔ̃me sɔ mma loito manya ara si manya, fiɛ mma nto manya si madaasinya.”\n40Gɔ ma Farisise mawɛ̃ ma mpia i mmɔ ɔnɔ nnɛ i Yesu ɔɣɛ ne, makarɛ wũ sɔ, “Be ato aɣɛ? Bo wũ manɔbiɛdze boɖe?”\n41Ne Yesu ɔɣere ma sɔ, “Si manɔbiɛdze miɖe ne, tee miiɖe makpibaradze, ɣɛɛ gɔ mi sɔ mito minya ara ne, ne ɔso miɖe ipɔ ne.”


Apostolo Paulo Ƒe Romatɔnyenye, Alẽkplɔlawo Le Biblia-ŋlɔɣiwo | Ènyaa?\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hausa Hebrew Hiligaynon Hiri Motu Hungarian Igbo Iloko Indonesian Italian Japanese Kazakh Kikamba Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Maltese Maya Mongolian Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nAleke Romatɔnyenye ɖe vi na apostolo Paulo?\nPaulo bia be: “Kaisaro nagbugbɔ nye nya la adrɔ̃ nam”\nNe ame aɖe zu Romatɔ la, gomenɔamesiwo kple mɔnukpɔkpɔwo sua esi le fiaɖuƒea ƒe afi sia afi. Menye nuto siwo le Roma te la ƒe sewoe kplɔa Romatɔwo o, ke boŋ Roma Fiaɖuƒea ƒe se tee wole. Ne wotsɔ nya ɖe Romatɔ aɖe ŋu le ʋɔnu eye wòlɔ̃ be woadrɔ̃ nyaa na ye le fiaɖuƒea ƒe nuto me ʋɔnudrɔ̃ƒe aɖe hã la, gome kpɔtɔ nɔa esi be wòabia be woadrɔ̃ nyaa na ye le Roma-ʋɔnudrɔ̃ƒe. Ne wotso kufia nɛ la, ate ŋu abia be fiagãa ŋutɔ nadrɔ̃ nya na ye.\nAƒetɔ Cicero, si nye Roma Fiaɖuƒea ƒe dziɖuɖumegã le ƒe alafa gbãtɔ Do Ŋgɔ Na Yesu (D.Y.) me la, gblɔ tso nya sia ŋu be: “Sedzidadae wònye be woabla Romatɔ; tagbɔsesẽe wònye be woaƒoe; ne wowui la, wodo hlɔ̃,” si fia be amea wu eya ŋutɔ dzila alo ƒometɔ kplikplikpli.\nApostolo Paulo ɖe gbeƒã tsitotsito le Roma Fiaɖuƒe bliboa me. Eye ewɔ Romatɔnyenye ƒe gomenɔamesia ŋu dɔ zi etɔ̃ wòdze le nuŋlɔɖiwo me: (1) Egblɔ na Filipi dumegãwo be woda se dzi le esi woƒo ye ta. (2) Be wògaƒoe le Yerusalem o la, egblɔ be Romatɔe yenye. (3) Egblɔ be Roma fiagã, Kaisaro, nadrɔ̃ nya na ye ale be yeaɖe ye ɖokui nu le eŋkume.—Dɔwɔwɔwo 16:37-39; 22:25-28; 25:10-12.\nAleke woxea fe na alẽkplɔlawo le Biblia-ŋlɔɣiwo?\nKunifɔm-Nuŋlɔɖikpe si nye alẽ kple gbɔ̃ ƒeƒle ƒe ɖoɖo si wowɔ le ƒe 2050 D.Y. me\nBlemafofo Yakob kplɔ nyruia ƒe alẽwo ƒe 20 sɔŋ. Ekplɔ Laban ƒe lãwo ƒe 14 ɖe vianyɔnu eveawo ta, eye Laban tsɔ lãwo ƒe ɖe xe fe nɛ ɖe ƒe 6 bubu siwo wòtsɔ kplɔ eƒe lãwoe ta. (1 Mose 30:25-33) Magazine si nye Biblical Archaeology Review, gblɔ be: “Blema-gbalẽŋlɔlawo kple Biblia-xlẽlawo nya nu tso alẽkpɔkplɔ ŋuti ɖoɖo siwo amewo wɔna, abe esi nɔ Laban kple Yakob dome, la ŋu nyuie.”\nWoke ɖe ɖoɖo siawo ƒe ɖewo ŋu le tome le Nuzi, Larsa, kple teƒe bubuwo le egbegbe Iraq, siwo ɖee fia be nenema tututue wowɔa ɖoɖoawoe. Ðoɖo siawo tɔgbi dzea egɔme tso ƒe aɖe ƒe lãfukoɣi dzi va de asi na ƒe si kplɔe ɖo ƒe lãfukoɣi. Le ɖoɖoa nu la, alẽkplɔlawo xɔa alẽnɔ alo agbo xexlẽme aɖe eye woŋlɔa wo ɖi le woƒe ƒexɔxɔ nu. Ne ƒea trɔ la, ame si tɔe lãwo nye la xɔa lãfu, notsi, alẽviwo kple nu bubuwo ƒe agbɔsɔsɔme si dzi wolɔ̃ ɖo la alẽkplɔlaa si. Gake ne nu siawo dometɔ aɖe sɔ gbɔ wu ɖoɖo si wowɔ la, susɔea zua alẽkplɔlaa tɔ.\nBe lãwo nadzi ɖe edzi sɔgbɔ la, etsoa alẽnɔ agbɔsɔsɔme si alẽkplɔlaa xɔ gbɔ. Wokpɔa mɔ be alẽnɔ alafa ɖeka adzi alẽvi 80. Gake ne mede o la, ele be alẽkplɔlaa natsɔ esi susɔ la akpee. Esia tae wòle vevietɔ be alẽkplɔlaa nalé be na alẽ siwo wotsɔ de esi la nyuie.


Tia Modzakaɖeɖe Nyuiwo | Mawu Ƒe Lɔlɔ̃\nAle Si Nàwɔ Atia Modzakaɖeɖe Nyuiwo\n“Miwɔ nuwo katã hena Mawu ƒe kafukafu.”—1 KORINTOTƆWO 10:31.\n1, 2. Tiatia kae dze ŋgɔ mí ku ɖe modzakaɖeɖe ŋu?\nTSƆE be èdi be yeaɖu atikutsetse vivi aɖe gake kaka nàkpɔ la, eƒe akpa aɖe vo. Nu kae nàwɔ? Ame aɖe ate ŋu atiae be yeaɖu atikutsetsea katã, eƒe akpa si vo la hã; ame bubu ate ŋu atsɔ atikutsetse bliboa aƒu gbe; eye ame bubu hã ate ŋu akpa teƒe si vo la ɖa ahaɖu teƒe si nyo la ko. Tiatia kae nàwɔ?\n2 Le mɔ aɖe nu la, míate ŋu atsɔ modzakaɖeɖe asɔ kple atikutsetse ma. Ɣeaɖewoɣi la, àdi be yeaɖe modzaka vie, gake àkpɔe be modzakaɖeɖe siwo li egbea la dometɔ geɖe gblẽ, alo vo kura gɔ̃ hã. Nu kae nàwɔ? Ame aɖewo ate ŋu aŋe aɖaba aƒu xexe sia ƒe modzakaɖeɖe gbegblẽwo dzi ahaƒo wo ɖokui ɖe ɖe sia ɖe me faa. Ame bubuwo ate ŋu atiae be yewoaƒo asa na modzakaɖeɖewo katã le vɔvɔ̃ be yewoava ƒo yewo ɖokui ɖe esiwo mesɔ o me ta. Ame bubuwo hã ate ŋu atso nya me be yewoaƒo asa na modzakaɖeɖe siwo mesɔ o, gake yewoakpɔ gome le esiwo ŋu nya meku ɖo o ya me ɣeaɖewoɣi. Tiatia kae nàwɔ be nàyi edzi anɔ Mawu ƒe lɔlɔ̃ la me?\n3. Nu kawo mee míadzro?\n3 Mía dometɔ akpa gãtɔ adi be yeawɔ tiatia etɔ̃lia. Míekpɔe be ehiã be míaɖe modzaka, gake míenya be ele be míatia modzakaɖeɖe siwo ŋu nya aɖeke meku ɖo o la ko. Eya ta mina míakpɔe ɖa be aleke míawɔ ade vovototo modzakaɖeɖe si nyo kple esi menyo o dome hã. Gake míadzro ŋusẽ si modzakaɖeɖe si míatia ate ŋu akpɔ ɖe tadedeagu si míetsɔna naa Yehowa dzi la me gbã.\n“MIWƆ NUWO KATÃ HENA MAWU ƑE KAFUKAFU”\n4. Aleke wòle be míaƒe adzɔgbeɖeɖe nakpɔ ŋusẽ ɖe modzakaɖeɖe siwo míatia dzi?\n4 Ɣeyiɣi aɖee nye esia la, Ðasefo tsitsi aɖe si xɔ nyɔnyrɔ le ƒe 1946 me gblɔ be: “Le takpekpe ɖe sia ɖe me la, mekpɔa egbɔ be meɖo to nyuie se nyɔnyrɔxɔxɔnuƒoa abe ɖe mele ame siwo axɔ nyɔnyrɔ gbe ma gbe dome ene.” Nu ka tae? Eɖe eme be: “Ŋkuɖoɖo nye adzɔgbeɖeɖe dzi ɣesiaɣi alea kpena ɖe ŋunye meyia edzi léa nuteƒewɔwɔ me ɖe asi.” Wò hã àlɔ̃ ɖe eƒe nya siawo dzi godoo. Ŋkuɖoɖo edzi na ɖokuiwò ɣesiaɣi be yedo ŋugbe na Yehowa be yeazã yeƒe agbe bliboa atsɔ asubɔe aʋã wò be nàyi edzi ado dzi nuteƒewɔwɔtɔe. (Xlẽ Nyagblɔla 5:4.) Ɛ̃, ŋugbledede tso wò adzɔgbeɖeɖe ŋu akpɔ ŋusẽ ɖe ale si nèwɔa Kristotɔwo ƒe subɔsubɔdɔae dzi, eye akpɔ ŋusẽ ɖe wò agbenɔnɔ ƒe akpa sia akpa hã dzi—modzakaɖeɖe hã le eme. Apostolo Paulo te gbe ɖe nyateƒenya sia dzi esi wògblɔ na eŋɔli me Kristotɔwo be: “Ne miele nu ɖum alo le nu nom alo le nu bubu aɖe wɔm la, miwɔ nuwo katã hena Mawu ƒe kafukafu.”—1 Korintotɔwo 10:31.\n5. Aleke 3 Mose 22:18-20 kpe ɖe mía ŋu míekpɔ nuxlɔ̃ame si le Romatɔwo 12:1 me la dze sii?\n5 Kadodo aɖe le tadedeagu si nètsɔna naa Yehowa kple nu sia nu si nèwɔna dome. Le lɛta si Paulo ŋlɔ ɖo ɖe Kristotɔ siwo nɔ Roma me la, ezã nya wɔdɔɖeamedzi aɖewo tsɔ te gbe ɖe nyateƒenya sia dzi na haxɔsetɔwo. Exlɔ̃ nu wo be: “[Mitsɔ] miaƒe ŋutilãwo [na] wòanye vɔsa gbagbe, si le kɔkɔe, si dzea Mawu ŋu, wòanye subɔsubɔdɔ kɔkɔe si me miazã miaƒe tamebubuŋutete le.” (Romatɔwo 12:1) Wò susu, wò dzi, kple wò ŋusẽ blibo hã nye wò ŋutilã ƒe akpa aɖe. Èzãa nu siawo katã tsɔ subɔa Mawu. (Marko 12:30) Paulo gblɔ be luʋɔ blibo tsɔtsɔ subɔ Mawu alea nye vɔsa. Nuxlɔ̃ame aɖe le nya sia me na mí. Le Mose ƒe Sea me la, Mawu mekpɔa ŋudzedze ɖe vɔsa siwo mesɔ blibo o la ŋu o. (3 Mose 22:18-20) Nenema kee ne nane gblẽ le Kristotɔ aɖe ƒe gbɔgbɔmevɔsaa ŋu la, Mawu makpɔ ŋudzedze ɖe eŋu o. Gake aleke esia ate ŋu adzɔe?\n6, 7. Aleke Kristotɔ ate ŋu aƒo ɖi eƒe ŋutilãe, eye nu kae ate ŋu ado tso esia me?\n6 Paulo xlɔ̃ nu Kristotɔ siwo nɔ Roma la be: “Migatsɔ miaƒe ŋutilãwo [“ŋutinuwo,” etenuŋɔŋlɔ] nɔ nu vɔ̃ nam . . . o.” Paulo gblɔ na wo hã be ‘woawu ŋutilã ƒe dɔwɔwɔwo.’ (Romatɔwo 6:12-14; 8:13) Eyɔ ‘ŋutilã ƒe dɔwɔwɔ’ siawo dometɔ aɖewo le eƒe lɛtaa ƒe gɔmedzedze lɔƒo. Egblɔ tso ameƒome wɔnuvɔ̃a ŋu be: “ɖiŋudodo kple nya veamewo yɔ woƒe nu me fũu.” “Woƒe afɔwo tsɔna ɖe ʋukɔkɔɖi ŋu.” “Mawuvɔvɔ̃ aɖeke mele mo na wo o.” (Romatɔwo 3:13-18) Ne Kristotɔ zã eƒe “ŋutinuwo” tsɔ wɔ nu vɔ̃ siawo tɔgbi la, ke eƒo ɖi eƒe ŋutilã. Le kpɔɖeŋu me, ne Kristotɔ aɖe ɖoe koŋ nɔa nu nyɔŋuwo, abe amamaɖeɖe alo ŋutasẽnuwɔnawo ene, kpɔm la, ekema ‘etsɔ eƒe ŋku le nu vɔ̃ nam,’ eye esia nye ɖiƒoƒo eƒe ŋutilã bliboa. Nu sia nu si wòawɔ le tadedeagu me la azu vɔsa makɔmakɔ si madze Mawu ŋu o. (5 Mose 15:21; 1 Petro 1:14-16; 2 Petro 3:11) Afɔku gã ka gbegbee nye esi wòanye be míaƒo mía ɖokuiwo ɖe modzakaɖeɖe gbegblẽwo me!\n7 Eme kɔ ƒãa be modzakaɖeɖe si ƒomevi Kristotɔ atia la nye ŋkubiãnya. Eya ta míadi godoo be míatia modzakaɖeɖe siwo awɔe be vɔsa si míetsɔna naa Mawu la naganyo ɖe edzi, ke menye esi agblẽ nu le vɔsa ma ŋu o. Azɔ mina míadzro ale si míawɔ ade vovototo modzakaɖeɖe si nyo kple esi menyo o dome la me.\n“MINYƆ ŊU NU VƆ̃ÐI”\n8, 9. (a) Hatsotso eve kawo mee míate ŋu ama modzakaɖeɖe ɖo? (b) Modzakaɖeɖe kawo gbɔe míegbea nu le, eye nu ka tae?\n8 Míate ŋu ama modzakaɖeɖe ɖe hatsotso eve me. Gbãtɔe nye modzakaɖeɖe siwo wòle be Kristotɔwo natsri kura; eveliae nye modzakaɖeɖe siwo ŋu Kristotɔ ɖe sia ɖe ŋutɔ atso nya me le be esɔ loo alo mesɔ o. Mina míadze egɔme kple hatsotso gbãtɔa—modzakaɖeɖe siwo wòle be Kristotɔwo natsri kura.\n9 Abe ale si míekpɔe le agbalẽ sia ƒe Ta 1 me ene la, modzakaɖeɖe aɖewo kuna ɖe nuwɔna siwo ŋu Biblia tsi tre ɖo tẽe ŋu. Le kpɔɖeŋu me, bu ŋutasesẽ, gbɔgbɔyɔyɔ, amamaɖeɖenuwɔnawo, kple nuwɔna nyɔŋu bubu siwo nɔa Internet, video, television kple hadzidziwo me ŋu kpɔ. Esi modzakaɖeɖe ɖigbɔ siawo kafua nuwɔna siwo ŋu Biblia ƒe sewo alo gɔmeɖosewo tsi tre ɖo ta la, ele be Kristotɔ vavãwo naƒo asa na wo kura. (Dɔwɔwɔwo 15:28, 29; 1 Korintotɔwo 6:9, 10; Nyaɖeɖefia 21:8) Ne ègbe nu le modzakaɖeɖe manyomanyo mawo gbɔ la, ke èle eɖem le Yehowa fiam be ‘yenyɔa ŋu nu vɔ̃ɖi’ vavã, eye be yeɖoe kplikpaa be ‘yeate ɖa le vɔ̃ ŋu.’ Ema afia be “xɔse si me alakpa mele o” ye le asiwò.—Romatɔwo 12:9; Psalmo 34:14; 1 Timoteo 1:5.\n10. Nuŋububu ka mee afɔku le, eye nu ka tae?\n10 Gake ame aɖewo ate ŋu ase le wo ɖokui me be ne yewokpɔ gome le modzakaɖeɖe siwo me nuwɔna gbegblẽwo le me hã la, magblẽ naneke le yewo ŋu o. Woagblɔ be, ‘Mate ŋu akpɔ nu mawo le video alo television dzi wɔnawo me ya, gake nye ŋutɔ nyemawɔe gbeɖe o.’ Nuŋububu alea nye ameɖokuibeble eye afɔku le eme hã. (Xlẽ Yeremiya 17:9.) Ne míeke ŋku ɖe nu siwo Yehowa lé fui kpɔkpɔ ŋu be míele modzaka ɖem la, ɖe ema aɖee afia be ‘míenyɔa ŋu nu vɔ̃ɖi’ vavã? Ne nuwɔna gbegblẽwo nɔa nu siwo míexlẽna, kpɔna, alo sena edziedzi me la, esia ana míaƒe dzitsinya naku atri. (Psalmo 119:70; 1 Timoteo 4:1, 2) Ate ŋu akpɔ ŋusẽ gbegblẽ ɖe mía dzi alo ana míava nɔ dzidzɔ kpɔm ɖe ame siwo nɔa agbe baɖa ŋu.\n11. Aleke Galatiatɔwo 6:7 me nyawo nye nyateƒe le modzakaɖeɖe gome?\n11 Nu sia tututue dzɔ ɖe ame aɖewo dzi. Kristotɔ aɖewo va nɔ agbe gbegblẽ le esi wotsɔa nuwɔna gbegblẽwo ɖea modzakae zi geɖe ta. Ewɔ nublanui be wodze afɔku hafi va kpɔe be “nu si ame ƒãna la, esia kee wòaŋe.” (Galatiatɔwo 6:7) Gake wò ya àte ŋu aƒo asa na afɔku sia. Ne èku kutri ƒã nu siwo le dzadzɛ ɖe wò susu me la, àŋe kutsetse nyuiwo le wò agbe me dzidzɔtɔe.—Kpɔ aɖaka si nye “ Modzakaɖeɖe Kae Matia?”\nMODZAKAÐEÐE KAE MATIA?\nGɔmeɖose: “Minyɔ ŋu nu vɔ̃ɖi, milé ɖe nu si nyo la ŋu.”—Romatɔwo 12:9.\nÐe Mawu akpɔ ŋudzedze ɖe ŋunye . . .\nne ha siwo mesena me nyawo nana wòsesẽna nam be manɔ nu siwo le dzadzɛ ŋu buma?—1 Korintotɔwo 6:9, 10.\nne mesrɔ̃a ame siwo nɔa film siwo mekpɔna me la ƒe nuƒoƒo kple nuwɔna gbegblẽwoa?—Luka 6:40.\nne metiae be makpɔ gome le videodzifefe aɖe si ana mawɔ ŋutasẽla alo agbe gbegblẽ nɔla aɖe ƒe wɔƒea?—Psalmo 11:5, 7.\nne nyemetsɔa dzidzenu siwo meɖea gbeƒãe na amewo la wɔa dɔe le modzakaɖeɖe siwo metiana me oa?—Romatɔwo 2:21.\nNA BIBLIA ƑE GƆMEÐOSEWO NAKPE ÐE ŊUWÒ NÀWƆ NYAMETSOTSO NYUIWO\n12. Aleke Galatiatɔwo 6:5 me nyawo ku ɖe modzakaɖeɖe ŋui, eye nu kae afia mɔ mí le nyametsotso si míawɔ me?\n12 Azɔ mina míatrɔ ɖe hatsotso evelia ŋu—modzakaɖeɖe siwo ŋu Mawu ƒe Nya la metsi tre ɖo tẽe loo alo da asi ɖe wo dzi tẽe o. Ehiã be Kristotɔ ɖe sia ɖe ŋutɔ nawɔ nyametsotso le modzakaɖeɖe siawo dometɔ siwo wòkpɔ be enyo la ŋu. (Xlẽ Galatiatɔwo 6:5.) Gake mɔfiamewo li, siwo ate ŋu akpe ɖe mía ŋu le tiatia sia wɔwɔ me. Gɔmeɖosewo alo nyateƒenya vevi aɖewo le Biblia me, siwo akpe ɖe mía ŋu míanya Yehowa ƒe susu. Ne míetsɔ gɔmeɖose siawo wɔ dɔe la, ana míakpɔ “nu si nye Yehowa ƒe lɔlɔ̃nu” adze sii le nu sia nu me, modzakaɖeɖe si míatia hã le eme.—Efesotɔwo 5:17.\n13. Nu kae aʋã mí be míaƒo asa na modzakaɖeɖe siwo madze Yehowa ŋu o?\n13 Enye nyateƒe be Kristotɔwo katã metsi ɖo agbe nyui nɔnɔ ŋuti sidzedze alo gɔmesese deto gbɔ sɔsɔe o. (Filipitɔwo 1:9) Azɔ hã, Kristotɔwo nyae be ame sia ame kple modzakaɖeɖe si adzɔ dzi nɛ ye. Eya ta míakpɔ mɔ be tiatia siwo Kristotɔwo katã awɔ la nasɔ o. Ke hã, zi ale si míena Biblia ƒe gɔmeɖosewo kpɔ ŋusẽ ɖe míaƒe susu kple dzi dzii la, zi nenemae míadi vevie be míaƒo asa na modzakaɖeɖe ɖe sia ɖe si madze Yehowa ŋu o.—Psalmo 119:11, 129; 1 Petro 2:16.\n14. (a) Nu vevi ka ŋue wòle be míabu le modzakaɖeɖe tiatia me? (b) Aleke míawɔ atsɔ Fiaɖuƒea ƒe nuwo aɖo nɔƒe gbãtɔ le agbe me?\n14 Nu vevi bubu si hã ŋu wòle be nàbu le modzakaɖenyawo mee nye ɣeyiɣi agbɔsɔsɔme si nàzã. Ne modzakaɖeɖe si nètia sɔ hã la, ɣeyiɣi agbɔsɔsɔme si nègblẽna ɖe eŋu ye aɖe nu si nètsɔ ɖo nɔƒe vevitɔ afia. Míenya nyuie be gbɔgbɔmenuwoe Kristotɔwo tsɔna ɖoa nɔƒe gbãtɔ. (Xlẽ Mateo 6:33.) Ke nu kae nàte ŋu awɔ be Fiaɖuƒea ƒe nuwo nakpɔtɔ anɔ nɔƒe gbãtɔ le wò agbe me? Apostolo Paulo gblɔ be: “Mikpɔ nyuie be ale si miezɔna la naganye abe numanyalawo ene o, ke boŋ abe nunyalawo ene, eye miwɔ miaƒe ɣeyiɣi ŋu dɔ le mɔ nyuitɔ nu.” (Efesotɔwo 5:15, 16) Ne èwɔ nyametsotso nyuitɔ le ɣeyiɣi agbɔsɔsɔme si nàtsɔ aɖe modzakae ŋu la, akpe ɖe ŋuwò nàkpɔ vovo ɖe “nu siwo le vevie wu” la ŋu, siwo nye nu siwo ado ŋusẽ mia kple Mawu dome ƒomedodoa.—Filipitɔwo 1:10.\n15. Nu ka tae nunya anɔ eme be míate ɖe aga tso modzakaɖeɖe manyomanyowo gbɔ?\n15 Nunya anɔ ame hã be míanɔ akpa si le dedie le modzakaɖenyawo me. Nu kae esia fia? Gabu atikutsetse ƒe kpɔɖeŋu si míewɔ va yi ŋu kpɔ. Ne mèdi be yeaɖu akpa si vo la ƒe ɖeke le manyamanya me o la, ke menye akpa si vo la tututu koe nàlã ɖa o, ke boŋ àlãe wòakeke vie wu teƒe vovoa. Nenema kee nunya anɔ ame be míate ɖe aga tso modzakaɖeɖe manyomanyowo gbɔ bene míanɔ dedie. Menye modzakaɖeɖe siwo nye Biblia ƒe gɔmeɖosewo dzi dada tẽe la ɖeɖe koe Kristotɔ nyanu aƒo asa na o, ke boŋ aƒo asa na esiwo mesɔ tututu o, alo esiwo me nanewo le, siwo ŋu nya ku ɖo vie hã. (Lododowo 4:25-27) Mawu ƒe Nya la ŋu dɔ wɔwɔ nyuie akpe ɖe ŋuwò le esia me.\n“NU SIWO KATÃ LE DZADZƐ”\nBiblia ƒe gɔmeɖosewo ŋu dɔ wɔwɔ le modzakaɖeɖe si míatia me akpɔ mía ta tso gbɔgbɔmefɔku me\n16. (a) Aleke míate ŋu aɖee afia be Yehowa ƒe nukpɔsusu le nyui kple vɔ̃ ŋu le mía si? (b) Nu kae nàwɔ be Biblia ƒe gɔmeɖosewo tsɔtsɔ wɔ dɔe nazu numame na wò?\n16 Yehowa ƒe nukpɔsusu ŋue Kristotɔ vavãwo buna gbã hafi tiaa nu si woatsɔ aɖe modzakae. Biblia ɖe Yehowa ƒe seselelãmewo kple didiwo fia. Le kpɔɖeŋu me, Fia Salomo yɔ nu vovovo aɖewo siwo Yehowa lé fui, siwo dometɔ aɖewoe nye “aʋatsoɖe, asi siwo kɔa ʋu maɖifɔ ɖi, dzi si ɖoa tame vɔ̃, afɔ siwo tsɔna ɖe vɔ̃wɔwɔ ŋu.” (Lododowo 6:16-19) Ŋusẽ kae wòle be Yehowa ƒe nukpɔsusu nakpɔ ɖe dziwò? Hakpala la xlɔ̃ nu mí be: “Oo mi ame siwo lɔ̃a Yehowa, mitsri vɔ̃!” (Psalmo 97:10) Ele be nu siwo nàtia be yeatsɔ aɖe modzakae naɖee afia be èlé fu nu siwo Yehowa lé fui vavã. (Galatiatɔwo 5:19-21) Ðo ŋku edzi hã be nu siwo nèwɔna ne wò ɖeɖe nèli ye ɖea ame si nènye ŋutɔŋutɔ fiana, ke menye nu siwo nèwɔna le ame dome o. (Psalmo 11:4; 16:8) Eya ta ne èdi vevie tso dzi me be yeatsɔ Yehowa ƒe nukpɔsusu le nyui kple vɔ̃ ŋu awɔ dɔe le nu sia nu me la, ana nàwɔ tiatia siwo wɔ ɖeka kple Biblia ƒe gɔmeɖosewo. Ana Biblia ƒe gɔmeɖosewo dzi wɔwɔ nazu numame na wò gɔ̃ hã.—2 Korintotɔwo 3:18.\n17. Hafi nàtia modzakaɖeɖe aɖe la, nya kawoe wòle be nàbia ɖokuiwò?\n17 Nu bubu ka hãe nàte ŋu awɔ be nàtia modzakaɖe siwo wɔ ɖeka kple Yehowa ƒe nudidiwo? Bia ɖokuiwò be, ‘Ŋusẽ kae tiatia si mawɔ akpɔ ɖe nye ŋutɔ alo mía kple Mawu dome ƒomedodoa dzi?’ Le kpɔɖeŋu me, hafi nàtiae be yeakpɔ film aɖe la, bia ɖokuiwò be, ‘Ŋusẽ kae nu siwo makpɔ le film sia me akpɔ ɖe nye dzitsinya dzi?’ Na míadzro gɔmeɖose siwo ate ŋu akpe ɖe ŋuwò le go sia me la me kpɔ.\n18, 19. (a) Aleke gɔmeɖose si le Filipitɔwo 4:8 akpe ɖe mía ŋu míanya ne nu siwo míetsɔ ɖea modzakae la nyo alo menyo o? (b) Gɔmeɖose bubu kawoe akpe ɖe ŋuwò nàtia modzakaɖeɖe nyuitɔ? (Kpɔ etenuŋɔŋlɔa.)\n18 Gɔmeɖose vevi aɖe dze le Filipitɔwo 4:8, afi si gblɔ be: “Nu siwo katã nye nyateƒe, nu siwo katã dze na bubu, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu woƒoa nu nyui le, nu siwo katã nye nuwɔna nyui, kple nu siwo katã dze na kafukafu la, minɔ nu siawo ŋu bum.” Ele eme baa be ale si míana míaƒe dzimesusuwo nadze Mawu ŋu la ŋue Paulo nɔ nu ƒom tsoe, ke menye modzakaɖeɖe o. (Psalmo 19:14) Gake míate ŋu awɔ gɔmeɖose si le Paulo ƒe nyawo me la ŋu dɔ le modzakaɖenyawo hã me. Le mɔ ka nu?\n19 Bia ɖokuiwò be, ‘Ðe film siwo mekpɔna, videodzifefe siwo me mekpɔa gome le, ha siwo mesena, alo nu bubu siwo metsɔ ɖea modzakae la nana “nu siwo le dzadzɛ” xɔa susu me nama?’ Le kpɔɖeŋu me, ne èkpɔ film aɖe vɔ la, nu kawoe tsia susu me na wò, siwo ŋu nènɔa bubum? Ne wonye nu nyui siwo le dzadzɛ eye wonaa dzidzeme wò la, ke wò modzakaɖeɖea nyo. Gake ne film si nèkpɔ la na nèva le nu siwo mele dzadzɛ o ŋu bum la, ke modzakaɖeɖe ma menyo o, agblẽ nu le ŋuwò kura gɔ̃ hã. (Mateo 12:33; Marko 7:20-23) Nu ka tae? Elabena nu siwo mele dzadzɛ o ŋu bubu mana wò susu nadze akɔ anyi o, ade abi wò dzitsinya si nètsɔ Biblia na hehee ŋu, eye wòagblẽ mia kple Mawu dome ƒomedodoa me. (Efesotɔwo 5:5; 1 Timoteo 1:5, 19) Esi modzakaɖeɖe mawo tɔgbi agblẽ nu le ŋuwò alea ta la, dze agbagba ɖe sia ɖe nàƒo asa na wo. * (Romatɔwo 12:2) Wɔ nu abe hakpala la ene, ame si do gbe ɖa na Yehowa be: “Ðe nye ŋku ɖa le nu dzodzrowo kpɔkpɔ ŋu.”—Psalmo 119:37.\nHafi Kristotɔ natia modzakaɖeɖe aɖe la, ele be wòabia eɖokui be\nŊusẽ kae wòakpɔ ɖe mía kple Mawu dome ƒomedodo dzi?\nŊusẽ kae wòakpɔ ɖe nye ŋutɔ dzinye?\nŊusẽ kae wòakpɔ ɖe ame bubuwo dzi?\n20, 21. Aleke 1 Korintotɔwo 10:23, 24 ku ɖe modzakaɖeɖe nyui tiatia ŋui?\n20 Paulo tɔ asi gɔmeɖose vevi aɖe si ŋu dɔ wòle be míawɔ ne míele tiatia siwo ŋu ame ŋutɔ atso nya me le la wɔm. Egblɔ be: “Woɖe nuwo katã ƒe mɔ na ame, ke menye nuwo katãe tua ame ɖo o. Ame aɖeke meganɔ eya ŋutɔ ƒe nyonyo ko dim o, ke nedi ame bubu tɔ hã.” (1 Korintotɔwo 10:23, 24) Aleke gɔmeɖose sia ku ɖe modzakaɖeɖe nyui tiatia ŋui? Ele be nàbia ɖokuiwò be, ‘Ŋusẽ kae modzakaɖeɖe si matia akpɔ ɖe amewo dzi?’\n21 Ðewohĩ wò dzitsinya aɖe mɔ na wò be nàkpɔ dzidzɔ ɖe modzakaɖeɖe aɖe si nèkpɔ be esɔ, alo be ‘se aɖeke meku ɖe eŋu o’ la ŋu. Gake ne ède dzesii be modzakaɖeɖe ma aɖe fu na haxɔsetɔ aɖewo ƒe dzitsinya la, àte ŋu atso nya me be yemakpɔ gome le eme o. Nu ka tae? Elabena màdi gbeɖe be yeana nuteƒewɔwɔ na Mawu nasesẽ na yeƒe haxɔsetɔwo wòanye ‘nu vɔ̃ wɔwɔ ɖe ye nɔvi mawo ŋu’—alo ‘nu vɔ̃ wɔwɔ ɖe Kristo ŋu’ gɔ̃ hã—abe ale si Paulo gblɔe ene o. Nuxlɔ̃ame sia dzi wɔwɔ nanɔ vevie na wò be: ‘Migazu nuɖiaɖia na ame aɖeke o.’ (1 Korintotɔwo 8:12; 10:32) Kristotɔ vavãwo wɔna ɖe aɖaŋu nyui sia si Paulo ɖo ameŋububutɔe la dzi egbea ne woƒo asa na modzakaɖeɖe siwo ‘ŋu woɖe mɔ ɖo’ gake ‘wometua ame ɖo o.’—Romatɔwo 14:1; 15:1.\n22. Nu ka tae Kristotɔwo metea tɔ ɖe woƒe nukpɔsusu dzi le nya siwo ŋu wòle be ame ŋutɔ natso nya me le me o?\n22 Gake ame bubuwo ƒe nyonyo didi ƒe akpa vevi bubu aɖe hã li. Mele be Kristotɔ si ƒe dzitsinya meɖe mɔ nɛ be wòakpɔ gome le modzakaɖeɖe aɖewo me o la nate tɔ ɖe edzi be Kristo hamea me tɔwo katã ƒe nukpɔsusu nasɔ kple ye tɔ o. Ne ewɔe nenema la, ɖeko wòanɔ abe ale si ʋukula aɖe si le ʋu kum blewu le mɔdodo gã dzi la nate tɔ ɖe edzi be ʋukula siwo katã le mɔa dzi la naku ʋu blewu abe ye ene. Nunya manɔ eme be wòate tɔ ɖe edzi nenema o. Ele be Kristotɔwo ƒe lɔlɔ̃ naʋã ame si ƒe dzitsinya meɖea mɔ ɖe nanewo ŋu o la be wòade bubu ehati tadeagula siwo ƒe nukpɔsusu le modzakaɖeɖe ŋu to vovo na etɔ, evɔ menye Kristotɔwo ƒe gɔmeɖose aɖeke dzi dada o, la ŋu. Ne ewɔe alea la, ana ‘amewo katã nanyae be nugɔmesela wònye.’—Filipitɔwo 4:5; Nyagblɔla 7:16.\n23. Aleke nàwɔ aka ɖe edzi be yetia modzakaɖeɖe nyuitɔ?\n23 Azɔ aleke nàwɔ aka ɖe edzi be yetia modzakaɖeɖe nyuitɔ? Gbe nu le modzakaɖeɖe ɖe sia ɖe si kuna ɖe nuwɔna nyɔŋu siwo ŋu Mawu ƒe Nya tsi tre ɖo tẽe la gbɔ. Wɔ Biblia ƒe gɔmeɖosewo ŋu dɔ le modzakaɖeɖe siwo ŋu Biblia metsi tre ɖo tẽe o tiatia me. Ƒo asa na modzakaɖeɖe siwo ade abi wò dzitsinya ŋu, eye nàlɔ̃ faa be yeaɖe asi le esiwo aɖia ame bubuwo, vevietɔ haxɔsetɔwo, nu la ŋu. Neva eme be nyametsotso siwo nàɖo kplikpaa awɔ le go sia me la nahe ŋutikɔkɔe vɛ na Mawu, eye wòana mia kple wò ƒomea mianɔ eƒe lɔlɔ̃ la me ɖaa.\n^ mm. 19 Àte ŋu akpɔ gɔmeɖose bubu siwo ku ɖe modzakaɖeɖe ŋu la le Lododowo 3:31; 13:20; Efesotɔwo 5:3, 4; kple Kolosetɔwo 3:5, 8, 20.\nSatana medi be míawɔ nu si dzea Mawu ŋu o. Nu kae míate ŋu awɔ atsɔ akpɔ mía kple Yehowa dome ƒomedodoa ta?


2 Mose 21 | Biblia Le Internet Dzi | Xexe Yeye Gɔmeɖeɖe\nƲɔnudrɔ̃ɖoɖowo na Israel (1-36)\nLe Hebritɔ kluviwo ŋu (2-11)\nLe ame si wɔ ŋutasẽnu ɖe nɔvia ŋu ŋuti (12-27)\nLe lãwo ŋu (28-36)\n21 “Esiawoe nye ʋɔnudrɔ̃ɖoɖo siwo nàgblɔ na wo:+ 2 “Ne èƒle Hebri ŋutsu aɖe kluvii la,+ anye kluvi na wò ƒe ade, ke le ƒe adrelia me la, nàna ablɔɖee wòadzo fe aɖeke maxemaxee.+ 3 Ne eya ɖekae va la, ekema eya ɖekae adzo. Ne ekplɔ srɔ̃a ɖe asi vɛ la, ekema srɔ̃a hã nadzo kplii. 4 Ne eƒe aƒetɔ tsɔ nyɔnu nɛ wòɖe, eye wòdzi ŋutsuviwo kple nyɔnuviwo nɛ la, ekema nyɔnu la kple viawo azu eƒe aƒetɔ tɔ, ke eya ɖeka nadzo.+ 5 Gake ne kluvi la gbe be yemadzo o hegblɔ be: ‘Melɔ̃ nye aƒetɔ, srɔ̃nye, kple vinyewo; nyemedi be woana ablɔɖem o’+ la, 6 ekema eƒe aƒetɔ la nakplɔe ava Mawu vavã la ŋkume. Emegbe wòakplɔe ayi ʋɔtru alo ʋɔtruti la ŋu, eye eƒe aƒetɔ natsɔ nuŋɔnui aŋɔ to nɛ, ale wòazu eƒe kluvi le eƒe agbemeŋkekewo katã me. 7 “Ne ŋutsu aɖe dzra vianyɔnu wòzu kosi* la, womana ablɔɖee wòadzo abe ale si kluvi dzona ene o. 8 Ne kosi la ƒe nu menyo eƒe aƒetɔ ŋu o, eye aƒetɔ la megadi be wòanye yeƒe ahiã o, gake wòdi be yeadzrae* na ame aɖe la, mekpɔ mɔ adzrae na dukɔ bubu me tɔ o, elabena mewɔ nuteƒe na kosi la o. 9 Eye ne viaŋutsue wòtsɔe na wòɖe la, ekema wòana vinyɔnuwo ƒe gomee. 10 Mele be viaŋutsu la naɖe srɔ̃a ƒe nuɖuɖu, eƒe nudodo kple nu si wòdze na*+ la dzi kpɔtɔ ne eɖe nyɔnu bubu o. 11 Ne mawɔ nu etɔ̃ siawo nɛ o la, ekema nyɔnua nadzo faa, fe aɖeke maxemaxee. 12 “Ne ame aɖe ƒo ame wòku la, woawu eya hã.+ 13 Ke ne ame aɖe meɖoe hafi wu ame o, gake Mawu vavã la ɖe mɔ wòdzɔ la, ekema maɖo teƒe aɖe na wò, afi si wòasi ayi.+ 14 Eye ne ame aɖe do dziku ɖe ehavi ŋu helĩhelĩ, eye wòɖoe wui la,+ ele be woawu ame ma, ne nye vɔsamlekpui la gbɔe wòle be miahee tsoe gɔ̃ hã.+ 15 Ame si ke ƒo fofoa alo dadaa la, woawui.+ 16 “Ne ame aɖe fi ame,+ eye wòdzrae, alo wokpɔe le esi la,+ woawui.+ 17 “Ame si do ɖiŋu na fofoa alo dadaa la, woawui.+ 18 “Nu si woawɔ ne ŋutsuwo le dzre wɔm, eye ɖeka tsɔ kpe xlã ɖe ehavi alo tu kɔe* gake meku o, ke wòtsi aba dzi lae nye esi: 19 Ne ete ŋu fɔ do go le tɔtɔm ɖe ati ŋu la, ekema womahe to na ame si tsɔ nu xlã ɖee la o. Ðeko wòaxe fe ɖe ɣeyiɣi si ehavi la mete ŋu gawɔ dɔ o la ta, va se ɖe esime wòhaya keŋkeŋ. 20 “Ne ame aɖe tsɔ ati ƒo eƒe kluvi alo kosi wòku ɖe esi me la, woabia hlɔ̃e.+ 21 Gake ne eganɔ agbe ŋkeke ɖeka alo ŋkeke eve hafi ku la, ekema womabia hlɔ̃e o, elabena enye ame si eƒe aƒetɔ tsɔ ga ƒle. 22 “Ne ŋutsuwo le avu wɔm, eye wowɔ nu vevi nyɔnu funɔ aɖe, eye wòdzi vi* evɔ eƒe ŋkeke mekpɔ de hafi o,+ gake afɔku aɖeke medzɔ si he ku vɛ o la, ele be agɔdzelaa naxe fe si nyɔnua srɔ̃ abla nɛ; eye wòaxee to ʋɔnudrɔ̃lawo dzi.+ 23 Ke ne afɔku aɖe dzɔ, si he ku vɛ la, ekema woabia agbe ɖe agbe teƒe,*+ 24 ŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe,+ 25 dzobi ɖe dzobi teƒe, abi ɖe abi teƒe, ƒoƒo ɖe ƒoƒo teƒe. 26 “Ne ŋutsu aɖe ƒo ŋku na eƒe kluvi alo eƒe kosi wògbã la, ekema wòana ablɔɖe kluvi la wòadzo atsɔ aɖo eƒe ŋku la teƒe nɛ.+ 27 Eye ne eŋe eƒe kluvi alo eƒe kosi ƒe aɖu la, wòana ablɔɖee wòadzo atsɔ aɖo eƒe aɖu la teƒe nɛ. 28 “Ne nyi aɖe tu dzo ŋutsu alo nyɔnu aɖe wòku la, ekema woaƒu kpe nyi la wòaku,+ eye womaɖu eƒe lã o, ke womahe to na nyia tɔ o. 29 Ke ne nyia lɔ̃a dzotutu ame, eye woxlɔ̃ nu nyia tɔ, gake mekpɔ edzi o, eye wòwu ŋutsu alo nyɔnu aɖe la, ekema woaƒu kpe nyi la, eye woawu nyia tɔ hã. 30 Gake ne wodo hlɔ̃fe nɛ la, ekema wòaxee abe ale si tututu woɖoe nɛ ene ɖe eƒe agbe* ta. 31 Ne etu dzo ŋutsuvi alo nyɔnuvi aɖe la, woawɔ nyia tɔ abe ale si wòle le ʋɔnudrɔ̃ɖoɖo sia me la ene. 32 Ne kluvi alo kosi ye nyi la tu dzoe la, axe sekel* blaetɔ̃ na eƒe aƒetɔ, eye woaƒu kpe nyi la wòaku. 33 “Ne ame aɖe ʋu do aɖe nu da ɖi, alo ɖe do metu nu ɖe enu o, eye nyi alo tedzi aɖe ge dze eme la, 34 ekema doa tɔ naɖo eteƒe.+ Ele be agɔdzelaa naxe fe na lãa tɔ, eye lã kukua nazu etɔ. 35 Ne ame aɖe ƒe nyi wɔ nu vevi ame bubu ƒe nyi wòku la, ekema woadzra nyi gbagbe la, eye woama eƒlega la; woama lã kukua hã. 36 Alo ne wonyae be nyi aɖe lɔ̃a dzotutu nyi bubuwo, gake nyia tɔ mekpɔ edzi o la, ke wòaɖo eteƒe, nyi ɖe nyi teƒe, eye kukua nazu etɔ.\n^ Efia, kluvinyɔnu.\n^ Egɔmeɖeɖe tẽe, “woaxɔe aƒle.”\n^ Esia ku ɖe gbɔdɔdɔ ŋu.\n^ Agate ŋu afia, “tsɔ lãnu xlã ɖee.”\n^ Egɔmeɖeɖe tẽe, “viawo do le eŋu.”\n^ Egɔmeɖeɖe tẽe, “luʋɔ ɖe luʋɔ teƒe.”


Psalmowo 5 - Holy Bible [Ewe Bible 1913] - (Psa 5)\n5:1 5:2 5:3 5:4 5:5 5:6 5:7 5:8 5:9 5:10 5:11 5:12 5:13\nDawiɖ ƒe ha na dzekulawo ƒe henɔ.\nYehowa, nye nyawo nede tome na wò, se nye hũɖeɖe,\neye nalé to de nye ɣlidodo ŋu, fianye kple Mawunye, elabena wòe mele gbe dom ɖa na.\nYehowa, se gbenye le ŋdi, medzra ɖo ɖe ŋuwò le ŋdi hele asiwo nu kpɔm.\nElabena Mawu, si nu tovo wɔwɔ medzea eŋu o la, nènye, nu vɔ̃ɖi wɔla menɔa gbɔwò o.\nAdegbeƒolawo menɔa te ɖe ŋkuwò me o; èléa fu nu vlo wɔlawo katã.\nEtsrɔ̃a aʋatsokalawo; Yehowa tsria hlɔ̃me kple alakpatɔ.\nKe nyea mage ɖe aƒewò me le wò amenuveve geɖe la nu, eye mavɔ̃ wò ahade ta agu ɖe wò gbedoxɔ kɔkɔe ta nu.\nYehowa, kplɔm le wò dzɔdzɔenyenye la nu le nye ketɔwo ta; ta wò mɔ ɖe ŋgɔnye!\nElabena nya vavãa ɖeke mele woƒe nu me o, gbegblẽ le woƒe dzi me, woƒe veme enye yɔdo nuvo, eye wovivia nu me kple woƒe aɖe.\nMawu, bu fɔ wo! Woƒe adaŋudedewo netsɔ wo ƒu anyi, tu asi wo ƒu anyi le woƒe dzidada gbogboawo ta, elabena wodze aglã ɖe ŋuwò!\nAmesiwo katã ɖoa ŋu ɖe ŋuwò la, nakpɔ dzidzɔ, woatso aseye tegbee, elabena èkpɔ wo ta; amesiwo katã lɔ̃ wò ŋkɔ la, nado ɖe ŋuwò hoo!\nYehowa, wòe yraa ame dzɔdzɔe, eye netsɔã amenuveve ƒoa xlãe abe akpoxɔnu ene.


Luka 7 - Holy Bible [Ewe Bible 1913] - (Luk 7)\nEsi wowu eƒe nyawo katã nu le dukɔ la ƒe to me la, eyi ɖe Kapernaum.\nEye aʋafiaa ɖe ƒe dɔla, si nye ame vevi nɛ la, le dɔ lém ɖo kudo nu.\nEye esi wose Yesu ŋkɔ la, edɔ Yudatɔwo ƒe amegãwo ɖo ɖe egbɔ ɖe kuku nɛ bena, wòava ɖe eƒe dɔla.\nEye woawo la, esi wova Yesu gbɔ la, woɖe kuku nɛ vevie gblɔ bena: Edzee be, nawɔ esia nɛ;\nelabena elɔ̃ miaƒe dukɔ la, eye eya kee tu miaƒe ƒuƒoƒe la na mi.\nEye Yesu yi kpli wo. Ke esi eya, kple aƒe la dome megadidi o la, aʋafia la dɔ eƒe xɔlɔ̃wo ɖe egbɔ gblɔ bena: Aƒetɔ, megaɖe fu na ɖokuiwò o; elabena medzem bena, nava nye xɔ te o;\neyaŋuti nyemebu ɖokuinye hã bena, edzem be, mava gbɔwò o, ke boŋ gblɔ nya ɖeka ko, eye nye dɔla ƒe lãme asẽ.\nElabena nye hã menye ame le ŋusẽ te, eye asrafowo le nye hã tenye, eye megblɔna na amesia be: Yi, eye wòyina, eye na ame bubu be: Va, eye wòvana, eye na nye dɔla be: Wɔ esia, eye wòwɔna.\nEye esi Yesu se esiawo la, eƒe mo wɔ yaa le eŋuti, eye esi wòtrɔ la, egblɔ na ameha, si dze eyome la bena: Mele egblɔm na mi bena: Le Israel gɔ̃ hã la nyemekpɔ xɔse sia tɔgbe kpɔ o.\nEye esi ame dɔdɔwo trɔ yi aƒe la, wokpɔ dɔla la bena, eƒe lãme sẽ.\nEye esi ŋu eke la, eva me bena, eyi ɖe dua ɖe, si woyɔna be Nain la me; eye eƒe nusrɔ̃la geɖeawo kple ameha gãa ɖe kpe ɖe eŋuti yi.\nKe esi wògogo du la ƒe agbo nu la, kpɔ ɖa, wotsɔ ame kukua ɖe, si nye tenuvi na dadaa, si nye ahosi la, le go domi, eye duametɔ geɖewo kpe ɖe eŋuti.\nEye esi Aƒetɔ la kpɔ ahosi la la, eƒe dɔme trɔ ɖe eŋuti, eye wògblɔ nɛ bena: Megafa avi o!\nEye esi wote va la, ede asi aɖaka la ŋuti; eye etsɔlawo tɔ ɖe tsitre. Eye wògblɔ bena: Ɖekakpui, mele egblɔm na wò bena: Tsi tre!\nEye ame kuku la fɔ bɔbɔ nɔ anyi, eye wòde asi nuƒoƒo me, eye wòtsɔe na dadaa.\nEye vɔvɔ̃ lé wo katã, eye wokafu Mawu gblɔ bena: Nyagblɔɖila gãa ɖe tsi tre le mia dome, eye Mawu kpɔ eƒe dukɔ la ɖa.\nEye nya sia ɖi hoo le eŋuti le Yudea blibo la kple nutoawo katã me godoo.\nEye Yohanes ƒe nusrɔ̃lawo va gblɔ nusiawo katã fiɛ.\nEye Yohanes yɔ eƒe nusrɔ̃lawo dome lãme eve va egbɔ, eye wòdɔ wo do ɖe Aƒetɔ la gbɔ gblɔ bena: Alo wòe nye amesi gbɔna loo, alo ame bubua ɖee míakpɔ mɔ na mahã?\nEye esi ŋutsuawo va egbɔ la, wogblɔ bena: Yohanes, mawutsidetanamelae do mí ɖo ɖe gbɔwò bena: Wòe nye amesi gbɔna loo, alo ame bubua ɖee míakpɔ mɔ na mahã?\nEye le gaƒoƒo ma dzi la eda gbe le dɔléla geɖewo kple fukpelawo kple amesiwo me gbɔgbɔ vɔ̃wo le la ŋu, eye wòna ŋkuagbãtɔ geɖewo kpɔ nu.\nEye Yesu ɖo eŋu gblɔ na wo bena: Miheyi ɖagblɔ nusi miekpɔ kple nusi miese la, fia Yohanes bena: Ŋkuagbãtɔwo le nu kpɔm, tekunɔwo le azɔli zɔm, eye anyidzelawo ŋuti le kɔkɔm; tokunɔwo le nu sem, ame kukuwo le tsitre tsim, eye wole nyanyuie la gblɔm fia ame dahewo.\nEye Woayra amesi mekpɔ nuɖiaɖia le ŋutinye o.\nKe esi Yohanes ƒe ame dodowo dzo yina la, ede asi gbɔgblɔ me na amehawo le Yohanes ŋuti bena: Nuka kpo ge mieɖo go yi gbedzi mahã? Alo ayeti, si ya le ʋuʋum la mahã?\nAlo nuka gɔ̃ kpɔ ge mieɖo go yie? Alo amesi ɖo awu bɔbɔea? Kpɔ ɖa, amesiwo le awu ŋɔŋɔewo me, eye wole agbe vivi nom la, woawoe le fiamɔ̃wo me.\nEkema nuka gɔ̃ kpɔ ge miedo go yie? Nyagblɔɖilaea? Ẽ, mele egblɔm na mi bena: Ewu nyagblɔɖila hã.\nEsia enye amesi ŋuti woŋlɔ ɖo bena: „Kpɔ ɖa, mele ye dɔla dɔm ɖe ŋgɔwò, amesi adzra wò mɔ la ɖo le ŋgɔwò.“\nMele egblɔm na mi bena: Le amesiwo nyɔnuwo dzi dome la, ɖeke mewu Yohanes o: ke amesi nye suetɔ le mawufiaɖuƒe la me la, wu eyama.\nEye esi dukɔ la katã kple nudzɔlawo see la, wotso afia na Mawu, eye wona wotsɔ Yohanes ƒe mawutsi de ta na wo.\nKe farisitɔ kple sefiala, siwo mede mawutsi ta na o la, wowɔ Mawu ƒe lɔlɔ̃nu numaɖinui na wo ɖokui.\nAmeka gɔ̃ ŋuti matsɔ dzidzime sia ƒe amewo aɖoe, eye ameka woɖi mahã?\nWoɖi ɖevi, siwo bɔbɔ nɔ anyi ɖe asi me, eye wole wo nɔewo yɔm gblɔ bena: Mieku dze na mi, eye mieɖu ɣe o; míedzi konyifaha na mi, eye miefa avi o.\nElabena Yohanes, mawutsidetanamela va, meɖua abolo o, menoa aha o, eye miegblɔ bena: Gbɔgbɔ vɔ le eme.\nAmegbetɔvi la va, ɖua nu, noa nu, eye miegblɔ bena: Nutsuɖula kple ahatsunola, nudzɔlawo kple nuvɔ̃wɔlawo ƒe xɔlɔ̃.\nEye nunya la ƒe viwo katã tso afia nɛ.\nEye farisitɔa ɖe kpee be, wòaɖu nu kplii. Eye esi wòyi ɖe farisitɔ la ƒe me la, ebɔbɔ nɔ kplɔ̃ ŋuti.\nEye kpɔ ɖa, nyɔnu nuvɔ̃wɔla ɖe le dua me, eye esi wònye bena, ele kplɔ ŋuti le farisitɔ la ƒe me la, etsɔ alabastrogoe, si me ami le la vɛ,\neye wòtsi tre ɖe emegbe le eƒe afɔ nu hele avi fam, eye wòde asi aɖatsifafa me ɖe eƒe afɔwo dzi, eye wòtutu wo kple taɖa, eye wòɖuɖɔ eƒe afɔwo ŋuti, eye wotsɔ ami la hesi na wo.\nKe esi farisitɔ, si kpee la, kpɔ esia la, egblɔ le ye ŋutɔ ɖokui me bena: Ɖe amesia nye nyagblɔɖila la, anya amesi kple amesi ƒomevi nye nyɔnu sia, si le asi dem eŋu; elabena nuvɔ̃wɔla wònye.\nEye Yesu xɔ dzi gblɔ nɛ bena: Simon, nyaa ɖe le asinye, be magblɔ na wò. Eye wògblɔ bena: Nufiala, gblɔe.\nFenyila eve wole fetɔ ɖeka si; ɖeka nyi denario alafa atɔ̃, ke bubu nyi blaatɔ̃.\nEsi naneke mele wo si be, woaxee o la, etsɔe ke wo ame eve la katã. Azɔ wo dometɔ kae alɔ̃e awu mahã?\nSimon ɖo ŋu gblɔ bena: Mebu xa bena: Amesi wotsɔ geɖe wu kee lae. Eye wògblɔ nɛ bena: Ebui nyuie.\nEye esi wòtrɔ ɖe nyɔnua gbɔ la, egblɔ na Simon bena: Ele nyɔnu sia kpɔma? Meva aƒewò me, eye mèna tsim be, maklɔ nye afɔwo ŋuti o, ke eya la fa aɖatsi ɖe nye afɔwo dzi, eye wòtsɔ eƒe taɖa hetutu wòe.\nMèɖuɖɔ nu nam o; ke eya la tso esime wòva eme la, medzudzɔ nye afɔwo gbugbɔgbugbɔ o.\nMesi ami ɖe ta nam o; ke eya la tsɔ ami hesi ɖe nye afɔwo ŋuti.\nEyaŋuti mele egblɔm na wò bena: Wotsɔ eƒe nuvɔ̃, siwo sɔ gbɔ la kee, elabena elɔ̃ geɖe; ke amesi wotsɔ ʋee kee la, ʋee ko wolɔ̃na.\nEye wògblɔ nɛ bena: Wotsɔ wò nuvɔ̃wo ke wò!\nTete amesiwo le kplɔ̃a ŋuti kplii ta, de asi gbɔgbɔ me le woa ŋutɔ ɖokui me bena: Amekae nye esia, si tsɔa nuvɔ̃wo hã kena mahã?\nEye wògblɔ na nyɔnua bena: Wò xɔse la ɖe wò; yi ɖe ŋutifafa me!


Eye eƒe ŋkɔ la do ŋusẽ amesia, si kpɔm miele, eye mienya la, hena eƒe ŋkɔ dzi xɔse; eye dzixɔse, si to eyama dzi la, na lãmesesẽ blibo sia le mi katã ƒe ŋku me.\ngblɔ bena: Ne eɖo to Yehowa, wò Mawu la ƒe gbe pɛpɛpɛ, eye nèwɔ nusi nyoa eŋu, lé to ɖe eƒe seawo ŋu, eye nèwɔ eƒe ɖoɖowo katã dzi la, ekema nyemate fukpekpe, siwo katã mena wova Egiptetɔwo dzi la, ava dziwò o; elabena nye Yehowa enye wò dɔyɔla.\nKpɔ ɖa, nyee nye Yehowa, ŋutilãwo katã ƒe Mawu; ɖe mado kpo nanea?\nEsia nye Yesu ƒe dzesiwo ƒe gɔmetoto, si wòwɔ le Kana le Galilea, eye wòɖe eƒe ŋutikɔkɔe la ɖe go fia, eye eƒe nusrɔ̃lawo xɔ edzi se.\nEye Yesu gblɔ nɛ bena: Ne ate ŋui! Amesi xɔe se la, ate ŋu awɔ nusianu.\nKe egblɔ na wo bena: Le miaƒe xɔse ʋee ŋutie; elabena vava mele egblɔm na mi bena: Ne xɔse le mia si abe logoku ene la, miagblɔ na to sia bena: Te ɖa tso afisia nayi afime, eye ate ayi, eye naneke mele miaƒe ŋutete wu ge o.\n Elabena nyemado dzi agblɔ nyaa ɖeke o, negbe nusiwo Kristo wo to dzinye hena trɔ̃subɔlawo ƒe toɖoɖo le nyagbɔgblɔ kple dɔwɔwɔ me, le dzesiwo kple nukunuwo ƒe ŋusẽ me, le Gbɔgbɔ kɔkɔe ƒe ŋusẽ me, ale bena tso keke Yerusalem kple eƒe nutowo me godoo vaseɖe Iliriko ke meɖe gbe ƒã Kristo ƒe nyanyuie la le keŋ.\n Eye Mawu wo ŋusẽdɔ, siwo mele sue o la, to Paulo ƒe asi dzi, ale bena wotsoa takuwo kple akɔtawuiwo hã doa eŋu hedana ɖe dɔlélawo dzi, eye dɔawo vɔna, eye gbɔgbɔ vɔ̃wo hã doa go le wo me.\n Nyee wònyea, anye ne matrɔ ɖe Mawu ŋu, eye matsɔ nye nya ade asi na Mawu, amesi wɔa nu gã, siwo me dzodzro meli o, kple nukunu, siwo mele xexlẽ me o,\n Ke amesi tea ŋu wɔna wua nusianu geɖe wua nusiwo katã míebiana alo míedzea si le ŋusẽ, si le dɔ wɔm ŋusẽtɔe le mía me nu la, eya tɔ nanye ŋutikɔkɔe la le ha me le Kristo Yesu me yiɖase dzidzimewo katã dzi, tso mavɔ me yi ɖe mavɔ me! Amen.\n Eye azɔ, Aƒetɔ, kpɔ woƒe ŋɔdzidodowo ɖa, eye nana be, wò dɔlawo nagblɔ wò nya la kple dzideƒo katã, le esi me be, nado wò asi ɖa hena dɔyɔyɔ, eye bena dzesiwo kple nukunuwo nava me to wò dɔla kɔkɔe Yesu ƒe ŋkɔ dzi. Eye esi wodo gbe ɖa vɔ la, teƒe, si woƒo ƒu ɖo la ʋuʋu; eye Gbɔgbɔ kɔkɔe la yɔ wo katã taŋ, eye wogblɔ mawunya la kple dzideƒo.\n Ke dzesi siawo lakplɔ amesiwo xɔe se la ɖo: Le nye ŋkɔ la me wòanyã gbɔgbɔ vɔ̃wo ado goe, eye woaƒo nu kple aɖe yeyewo. Woalé dawo, eye ne wono nu wuame hã la, mele wo si ge o; woatsɔ woƒe asiwo aɖo dɔlélawo dzi, eye woƒe lãme lasẽ. Esi Aƒetɔ la ƒo nu na wo vɔ megbe la, wokɔe tẽ yi dziƒo, eye wòbɔbɔ nɔ anyi ɖe Mawu ƒe nuɖusi me. Ke woamawo yi ɖaɖe gbe ƒã nya la fia le afisiafi, eye Aƒetɔ la le dɔ wɔm kpli wo, le ŋusẽ dom nya la to dzesi, siwo kpe ɖe wo ŋu la me.\n Ke egblɔ na wo bena: Miawo la mina nu wo, ne woaɖu. Eye wogblɔ bena: Naneke mele mia si wu abolo atɔ̃ kple tomelã eve o; negbe ɖeko míayi aɖa ƒle nuɖuɖu na ameha sia katã. Ke wo nu anɔ ŋutsu akpe atɔ̃. Eye wògblɔ na eƒe nusrɔ̃lawo bena: Mina woabɔbɔ nɔ anyi le hahawo me, ɖesiaɖe blaatɔ̃. Eye wowɔ nenema, eye wona wo katã bɔbɔ nɔ anyi. Eye wòtsɔ abolo atɔ̃ la kple lã eveawo, eye esi wòkpo dziƒo la, eyra ɖe wo dzi, eye wòŋe wo me hetsɔe na nusrɔ̃viwo be, woatsɔ wo ana ameha la. Eye woɖu nu, eye wo katã woɖi ƒo; eye wofa kakɛ, siwo susɔ la, ɖe kevi wuieve me heyii.\n Eye nyɔnua ɖe, si le ʋusisidɔ lém ƒe wuieve sɔŋ, amesi gblẽ eƒe agbemenuwo katã na gbedalawo, eye ɖeke mete ŋu da gbe eŋu o la, va te ɖe eŋu le emegbe, eye wòde asi eƒe awu to ŋu; eye enumake eƒe ʋusisi la nu tso. Eye Yesu gblɔ bena: Amekae nye amesi de asi ŋutinye mahã? Eye esi wo katã wosẽ nu la, Petro kple amesiwo kpe ɖe eŋu la, gblɔ bena: Amegã, amehawo mimi wò ɖo, eye wote ɖe dziwò, eye nèle gbɔgblɔm bena: Amekae de asi nunyea? Ke Yesu gblɔ bena: Amea ɖe de asi ŋunye; elabena medze sii bena, ŋusẽ do go tso menye. Ke esi nyɔnua kpɔ bena, womeɣla ye o la, eva kple dzodzo nyanyanya, eye wòdze klo ne, eye woxlẽ nusi ŋuti wòde asi eŋu, kple alesi eƒe lãme sẽ enumake la, fia le ameha la katã ƒe ŋku me. Eye wògblɔ ne bena; Vinyɔnuvi, wò xɔse la ɖe wò, yi ɖe ŋutifafa me!\n Ale wògava Kana le Galilea, afisi wòtrɔ tsi wòzu wein le. Ke fiaŋutimea ɖe li, amesi ƒe vi le dɔ lém le Kapernaum. Esi wose bena, Yesu tso Yudea va Galilea la, eyi egbɔ, eye wòɖe kuku bena, neva, eye woada gbe le ye vi ŋu; elabena eɖo kudo nu. Tete Yesu gblɔ nɛ bena: Ne menye dzesiwo kple nukunuwo miekpɔ o la, miexɔnɛ sena o. Fiaŋutime la gblɔ nɛ bena: Aƒetɔ, va, hafi vinye la naku! Yesu gblɔ nɛ bena: Heyi, viwò le agbe. Eye ame la xɔ nya, si Yesu gblɔ nɛ la dzi se, eye wòyi. Ke esi wòyina la, eƒe dɔlawo va kpee, eye woka eta nɛ bena: Viwò la tsi agbe. Tete wòbia gaƒoƒo, si dzi wòka ɖe eme nɛ la wo tsitotsito. Eye wogblɔ nɛ bena: Etsɔ le gaƒoƒo adrelia dzi ŋudza la dzo le edzi. Tete fofoa dze sii bena, enye gaƒoƒo ma, si dzi Yesu gblɔ ne bena: Viwò la le agbe, eye eya ŋutɔ xɔe se kple eƒeme blibo katã. Esia nye dzesi evelia, si Yesu wɔ, esi wòtso Yudea va Galilea.


Aleke Nàte Ŋu Akpe Ðe Vi ‘Dzego’ Ŋui?\nGbetakpɔxɔ—Tata Si Míesrɔ̃na | October 2001\nGBE BUBU Albanian Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese Zulu\n“Dzi nadzɔ wò; elabena . . . ebu, eye wogakpɔe.”—LUKA 15:32.\n1, 2. (a) Aleke sɔhɛ aɖewo wɔ nu ɖe Kristotɔwo ƒe nyateƒea ŋui? (b) Aleke dzila kple ɖevi siwo le nɔnɔme siawo me ase le wo ɖokui me?\n“MELE dodom le nyateƒea me!” Aleke gbegbee wòawɔ nuku na dzila Mawu-vɔ̃la siwo dze agbagba vevie be yewoanyi yewo viwo le Kristotɔwo ƒe mɔ dzi la be woase nya siawo tso wo vi aɖe nu enye si! Sɔhɛ bubuwo ‘ɖea wo ɖokui ɖe aga’ woƒe tamesusuwo magblɔmagblɔe. (Hebritɔwo 2:1) Sɔhɛ siawo dometɔ geɖe ɖi vi nudomegblẽla, si le Yesu ƒe lododoa me, si dzo le fofoa ƒeme heyi ɖagblẽ eƒe domenyinuwo dome le anyigba didi aɖe dzi.—Luka 15:11-16.\n2 Togbɔ be kuxi sia mele Yehowa Ðasefo akpa gãtɔ ŋu o hã la, le wo dometɔ siwo ŋu wòle gome la, akɔfanya aɖeke meli si aɖe woƒe nuxaxa ɖa keŋkeŋ o. Eye nu bubu si dzi míaŋe aɖaba aƒui o enye nuxaxa si me ɖevi dzegoa ŋutɔ hã ato. Eƒe dzitsinya ate ŋu anɔ fu ɖem nɛ le eƒe dzi ƒe gogloeaƒe ke. Le Yesu ƒe lododoa me la, vi nudomegblẽla la ‘trɔ va eɖokui me’ mlɔeba, wònye dzidzɔ na fofoa. Aleke dzilawo kple hamea me tɔ bubuwo ate ŋu akpe ɖe vi dzegowo ŋu be ‘woatrɔ va wo ɖokui mee’?—Luka 15:17.\nNusita Wotsoa Nyame Be Yewoado\n3. Susu siwo ta sɔhɛwo tsoa nya me be yewoado le Kristo-hamea me dometɔ aɖewo ɖe?\n3 Sɔhɛ akpe alafa geɖewo li siwo subɔa Yehowa kple dzidzɔ le Kristo-hamea me. Ke nukatae sɔhɛ bubuwo dona le eme? Awɔ na wo be nane si yewoate ŋu akpɔ le xexeame le yewo ŋu tom. (Timoteo II, 4:10) Alo woasusui be Yehowa ƒe alẽha si ta wòkpɔna la me nɔnɔ xaxa akpa. Dzitsinya ɖefuname, nyɔnu alo ŋutsu aɖe ƒe nu nyoameŋu si nu sẽ, alo didi be ame ƒe nuwɔna nadze ame hatiwo ŋu hã ate ŋu ana sɔhɛ nado le Yehowa ƒe alẽha la me. Sɔhɛ aɖe ate ŋu adzudzɔ Mawu subɔsubɔ le nusi dze abe edzilawo alo Kristotɔ bubu aɖe ƒe alakpanuwɔwɔ ene ta.\n4. Nukae naa sɔhɛwo traa mɔ zi geɖe?\n4 Zi geɖe la, ɖevi ƒe aglãdzenuwɔwɔ kple agbenɔnɔ nyea gbɔgbɔmegbɔdzɔgbɔdzɔ ƒe dzesi, enyea nusiwo le eƒe dzi me ɖeɖefia. (Lododowo 15:13; Mateo 12:34) Susu ka ke tae sɔhɛ aɖe tra mɔ ɖo o, zi geɖe nusi he eƒe kuxia vɛ enye be ‘nyateƒe ƒe sidzedze vavãtɔ’ mele esi o. (Timoteo II, 3:7) Le esi teƒe be sɔhɛwo nanɔ Yehowa subɔm ɖewoɖewoe la, ele vevie be woatu ƒomedodo kplikplikpli kple eyama ɖo. Nukae akpe ɖe wo ŋu woawɔ esia?\nTe Ðe Mawu Ŋu Kplikplikpli\n5. Nu vevi kae hiã be sɔhɛ natu ƒomedodo ɖo kple Mawu?\n5 Nusrɔ̃la Yakobo ŋlɔ bena: “Mite ɖe Mawu ŋu, eye wòate ɖe mia ŋu.” (Yakobo 4:8) Be sɔhɛ nate ŋu awɔ ema la, ele be woakpe ɖe eŋu wòatu lɔlɔ̃ na Mawu ƒe Nya la ɖo. (Psalmo 34:9) Le gɔmedzedzea me la, ahiã “notsi”—si nye Biblia ƒe gɔmedzenufiafiawo. Gake ne ete vivisese na Mawu ƒe Nya eye “nuɖuɖu sesẽ”—si nye gbɔgbɔ me sidzedze goglowo—te enu vivi la, madidi kura hafi wòaɖo gbɔgbɔmetsitsinyenye gbɔ o. (Hebritɔwo 5:11-14; Psalmo 1:2) Sɔhɛ aɖe si lɔ̃ ɖe edzi be yenyrɔ ye ɖokui ɖe xexemenuwɔnawo me vĩ la va te asixɔxɔ dede gbɔgbɔmedzidzenuwo ŋu. Nukae kpe ɖe eŋu wòtrɔ? Esi woɖo aɖaŋu nɛ be wòaxlẽ Biblia bliboa la, ezɔ ɖe Biblia xexlẽ edziedzi ƒe ɖoɖo aɖe dzi. Ẽ, Mawu ƒe Nya la xexlẽ gbesiagbe le vevie hena ƒomedodo kplikplikpli tutuɖo kple Yehowa.\n6, 7. Aleke dzilawo ate ŋu akpe ɖe wo viwo ŋu be woatu lɔlɔ̃ na Mawu ƒe Nya la ɖoe?\n6 Aleke wòle vevie nye si be dzilawo nakpe ɖe wo viwo ŋu be woatu lɔlɔ̃ na Mawu ƒe Nya la ɖo! Togbɔ be wowɔa ƒomenusɔsrɔ̃ edziedzi hã la, nyɔnuvi ƒewuivi ɖeka ya dea ha kple gbevuviwo. Egblɔ le woƒe ƒome nusɔsrɔ̃a ŋu be: “Ne Papa bia nyawo la, ɖeko mexlẽa ŋuɖoɖoawo nɛ tẽ le agbalẽa me, nyemefɔa ta dzi kpɔa eŋkume gɔ̃ hã o.” Le esi teƒe be ne wole ƒomenusɔsrɔ̃ wɔm woaƒu du ato nyatia me awu enu la, dzila nyanuwo wɔa nufiafia ƒe aɖaŋu ŋudɔ. (Timoteo II, 4:2) Be nusɔsrɔ̃a navivi ɖevi nu la, ele be wòase le eɖokui me be nusɔsrɔ̃a ka ye. Nukata màbia nukpɔsusu ƒe nyabiabiawo ahana wòaɖe eƒe susu agblɔ o? De dzi ƒo na ɖevia be wòagblɔ alesi wòazã nusi srɔ̃m wòle le eƒe agbenɔnɔ mee. *\n7 Gakpe ɖe eŋu la, wɔ Ŋɔŋlɔawo me numedzodzroa wòavivi. Ɣeyiɣi si wòanya wɔ la, na ɖeviawo nawɔ Biblia me nudzɔdzɔwo ƒe wɔwɔfia alo dramawo. Kpe ɖe wo ŋu woakpɔ afisi nudzɔdzɔ si me dzrom miele la dzɔ le kple teƒea ƒe nɔnɔme le susu me. Míate ŋu azã anyigba ƒe nɔnɔmetata alo nyaɖoɖowo hã. Ẽ, woate ŋu ato nuwo kpɔkpɔ le susu me ƒe mɔnu aɖewo dzi awɔ ƒomenusɔsrɔ̃ wòavivi ahanɔ vovovo. Anyo be dzilawo hã nalé ŋku ɖe woa ŋutɔwo ƒe ƒomedodo kple Yehowa ŋu. Ne woa ŋutɔwo te ɖe Yehowa ŋu kplikplikpli la, woate ŋu akpe ɖe wo viwo ŋu be woawɔ nenema.—Mose V, 6:5-7.\n8. Aleke gbedodoɖa kpena ɖe ame ŋu wòtena ɖe Mawu ŋui?\n8 Gbedodoɖa hã kpena ɖe ame ŋu wòtena ɖe Mawu ŋu kplikplikpli. Nyɔnuvi aɖe si le gegem ɖe eƒe ƒewuiwo me se le eɖokui me be yemete ŋu le tiatia wɔm le Kristotɔwo ƒe agbenɔnɔ kple ye xɔlɔ̃ siwo si yeƒe dzixɔsewo mele o dome o. (Yakobo 4:4) Nukae wòwɔ tso eŋu? Eʋu nya me be: “Zi gbãtɔe nye ema medo gbe ɖa na Yehowa kple ŋkubiã tso nye seselelãme ŋu.” Ewu nyaa nu be woɖo yeƒe gbedodoɖaa ŋu mlɔeba esime yeva kpɔ xɔlɔ̃ dze le Kristo-hamea me si yegblɔa yeƒe dɔmenya na. Esi wòse le eɖokui me be Yehowa nɔ mɔ fiam ye ta la, ete ƒomedodo tutuɖo kple Mawu. Dzilawo ate ŋu akpe ɖe wo viwo ŋu to asitɔtrɔ le woa ŋutɔwo ƒe gbedodoɖa ŋu be wòanyo ɖe edzi me. Ne ƒomea ƒo ƒu le gbe dom ɖa la, dzilawo ate ŋu agblɔ woƒe seselelãme ale be wo viwo ate ŋu akpɔ kadodo si le wo dzilawo kple Yehowa dome adze sii.\nGbɔ Dzi Ði Gake Nàsẽ Ŋu\n9, 10. Kpɔɖeŋu kae Yehowa ɖo ɖi esime wògbɔ dzi ɖi blewuu na Israel-vi dzegoawo?\n9 Ne sɔhɛ aɖe te mɔ tatra la, ɖewohĩ ate kpɔ anɔ eɖokui ɖem ɖe aga eye edzilawo adze agbagba be yewoaɖo dze kplii tso gbɔgbɔmenuwo ŋu gake wòagbe. Nukae dzilawo ate ŋu awɔ le nɔnɔme sesẽ sia tɔgbe me? Bu nusi Yehowa wɔ tso blema Israel ŋu la ŋu kpɔ. Enɔ te ɖe Israel-vi ‘kɔlialiatɔwo’ nu ƒe 900 kple edzivɔ sɔŋ hafi ɖe asi le wo ŋu keŋkeŋ be woalé woƒe godzemɔa atsɔ. (Mose II, 34:9; Kronika II, 36:17-21; Romatɔwo 10:21) Togbɔ be wonɔ Yehowa “tetekpɔ dzi ɖaa” hã la, ‘ekpɔ nublanui’ na wo. “Eɖoa asi eƒe dɔmedzoe dzi zi geɖe, eye meɖea asi le eƒe dziku katã ŋu o.” (Psalmo 78:38-42) Vodada aɖeke menɔ alesi Mawu wɔ nu kpli woe ŋu o. Dzila lɔ̃amewo srɔ̃a Yehowa hegbɔa dzi ɖi ne ɖevia metrɔ enumake esime wole agbagba dzem be yewoakpe ɖe eŋu o.\n10 Be woagbɔ dzi blewuu alo woagbɔ dzi ɖi, mefia be “woanɔ fu kpem ɖaa o”; efia be woagana mɔkpɔkpɔ katã nabu ɖe ame be nɔnɔme si he nuxaxa vɛ la ava ka ɖe eme o. Yehowa ɖo alesi woagbɔ dzi blewuu ƒe kpɔɖeŋu ɖi. Exɔ ŋgɔ dɔ eƒe dɔlawo ɖo ɖe Israel-viwo “enuenu.” Yehowa ‘kpɔ nublanui na eƒe amewo’ togbɔ be ‘woyi edzi ɖe alɔme le eƒe ame dɔdɔawo ŋu hedo vlo eƒe nyawo’ hã. (Kronika II, 36:15, 16) Eƒo koko na Israel-viawo be: “[Taflatse] amesiame netrɔ tso eƒe mɔ vɔ̃wo dzi.” (Yeremya 25:4, 5) Ke hã, Yehowa meɖe asi le eƒe gɔmeɖose dzɔdzɔewo ŋu o. Woxlɔ̃ nu Israel-viawo be ‘woatrɔ ɖe’ Mawu kple eƒe mɔwo ŋu ‘ake.’\n11. Aleke dzilawo ate ŋu agbɔ dzi ɖi blewuu gake ahasẽ ŋu le nuwɔwɔ kple ɖevi si tra mɔ mee?\n11 Dzilawo ate ŋu asrɔ̃ Yehowa ƒe dzigbɔgbɔ blewuu ƒe kpɔɖeŋua ne wometsɔ dzitsitsi ɖe asi le ɖevi si tra mɔ la ƒe nya me o. Ne mɔkpɔkpɔ mebu ɖe wo o la, woate ŋu axɔ ŋgɔ awɔ nusi ana dzeɖoɖo ƒe kadodo nakpɔtɔ anɔ woa kplii dome alo agbugbɔ aɖoe te. Togbɔ be woalé gɔmeɖose dzɔdzɔewo me ɖe asi hã la, woate ŋu aƒo koko na ɖevia “enuenu” be wòatrɔ ava nyateƒemɔa dzi.\nNe Woɖe Ðevi le Hamea Me\n12. Agba kae le dzilawo dzi ku ɖe ɖevi si le wo gbɔ evɔ woɖee le hamea me la ŋu?\n12 Ke ne ɖevi aɖe si le edzilawo gbɔ wɔ nuvɔ̃ gã eye le eƒe dzimematrɔmatrɔ ta woɖee le hamea me ya ɖe? Esi ɖevia le edzilawo gbɔ ta la, ekpɔtɔ nye woƒe agbanɔamedzi be woafia nui eye woana hehee le ɖekawɔwɔ me kple Mawu ƒe Nya. Aleke woate ŋu awɔ esiae?—Lododowo 6:20-22; 29:17.\n13. Aleke dzilawo ate ŋu adze agbagba aɖo ɖevi si da vo ƒe dzi gbɔe?\n13 Anya wɔ—le nyateƒe me la, anyo wu—be woana nufiame kple amehehe sia le woa kplii ɖeɖe ƒe Biblia-nusɔsrɔ̃ wɔɣi. Ele be dzilaawo nakpɔ nu ayi ŋgɔ agbɔ ɖevia ƒe agbe sesẽa ŋu ahadze agbagba anya nusi le eƒe dzi me. Aleke eƒe gbɔgbɔmedɔlélea nu sẽe? (Lododowo 20:5) Ðe woate ŋu aɖo eƒe dzi ƒe bɔbɔeƒea? Ŋɔŋlɔ kawoe woate ŋu azã wòaɖe vi? Apostolo Paulo na kakaɖedzi mí be: “Mawu ƒe nya la le agbe, eye wòsẽa ŋu, eye wòɖana wua yi nuevee sia yi nuevee, eye wòƒona ɖe ame yina ɖe eme, halase esime wòmãa luʋɔ kple gbɔgbɔ kple ƒunukpeƒeewo kpakple ƒutomemi me, eye wònye tamesusuwo kple dzimedidiwo ƒe ʋɔnudrɔ̃la.” (Hebritɔwo 4:12) Ẽ, dzilawo ate ŋu awɔ nu geɖe wu gbɔgblɔ na wo via dzaa ko be wòagawɔ nugbegblẽa ake o. Woate ŋu adze agbagba aɖoe mɔ dzi ahakpe ɖe eŋu wòahaya.\n14. Afɔ kae wòle be sɔhɛ si da vo naɖe gbã be wòadzra woa kple Yehowa dome ƒomedodo ɖo, eye aleke dzilawo ate ŋu akpe ɖe ɖevia ŋu be wòaɖe afɔ mae?\n14 Ehiã be sɔhɛ si da vo nagbugbɔ dzra woa kple Yehowa dome ƒomedodo ɖo. Afɔ gbãtɔ si wòaɖee nye be ‘wòatrɔ ahagbugbɔ.’ (Dɔwɔwɔwo 3:19; Yesaya 55:6, 7) Ne dzilawo le kpekpeɖeŋu nam ɖevi si le wo ƒeme, si tsi tre ɖe mawunya ŋu be wòatrɔ dzime la, ele be ‘woaɖu wo ɖokui dzi le nɔnɔme vɔ̃ me, eye woaxlɔ̃ nui ‘le dzigbɔɖeanyi me.’ (Timoteo II, 2:24-26) Ehiã be ‘woaka ŋku me nɛ’ le Biblia ƒe nukpɔsusu nu. Woagate ŋu aɖe Helagbe me nya si gɔme woɖe be ‘woaka ŋku me’ gɔme hã be “woaɖe nu me eme nakɔ.” (Nyaɖeɖefia 3:19; Yohanes 16:8) Eyata be woaka ŋku me bia be woaɖe nu me wòade to si ana ɖevia nakpɔ alesi nusi wɔm wòle nye nuvɔ̃e adze sii. Ele eme be nusia wɔwɔ mele bɔbɔe o ya. Afisi wòasɔ le la, dzilawo ate ŋu aɖo wo vi dzego la ƒe dzi gbɔ, ne wozã Ŋɔŋlɔ siwo sɔ tsɔ ɖe nu me nɛ. Ele be woadze agbagba akpe ɖe eŋu wòakpɔ alesi wòhiã be ‘wòalé fu vɔ̃ ahalɔ̃ nyui’ la adze sii. (Amos 5:15) Ðewohĩ ‘aganyɔ avo tso Abosam, si lée aboyo la ƒe mɔ̃ me.’\n15. Akpa kae gbedodoɖa wɔna le vodala ƒe ƒomedodo kple Yehowa dzadzraɖo me?\n15 Be ame nadzra woa kple Yehowa dome ƒomedodo ɖo la, gbedodoɖa le vevie ŋutɔ. Gake mele be ame aɖeke ‘naɖe kuku ɖe’ ame aɖe si dea ha kple Kristo-hamea tsã ƒe nuvɔ̃ si wɔm wòle gaglã dzimematrɔmatrɔe la ta o. (Yohanes I, 5:16, 17; Yeremya 7:16-20; Hebritɔwo 10:26, 27) Ke hã dzilawo ate ŋu abia Yehowa be wòana nunya yewo yewoatsɔ akpɔ nɔnɔmea gbɔe. (Yakobo 1:5) Ne sɔhɛ si woɖe le hamea me ɖe dzimetɔtrɔ fia gake ‘dzideƒo mele esi ɖe tete ɖe Mawu ŋu’ o la, dzilawo ate ŋu ado gbe ɖa be ne edze Mawu ŋu be wòatsɔ ɖevia ƒe vodada akee la, ke Eƒe lɔlɔ̃nu neva eme. (Yohanes I, 3:21) Ele be gbedodoɖa siawo sese nakpe ɖe ɖevia ŋu wòakpɔe adze sii be Yehowa nye Mawu nublanuikpɔla. *—Mose II, 34:6, 7; Yakobo 5:16.\n16. Aleke míate ŋu akpe ɖe ɖevi siwo woɖe le hamea me ƒe ƒometɔwo ŋui?\n16 Ne woɖe ɖevi xɔnyɔnyrɔ le hamea me la, ele be hamea me tɔwo ‘nadzudzɔ hadede kplii.’ (Korintotɔwo I, 5:11; Yohanes II, 10, 11) Esia akpe ɖe eŋu be ‘wòatrɔ va eɖokui me’ eye wòagbugbɔ va Mawu ƒe alẽha si ta kpɔm wòle la me mlɔeba. (Luka 15:17) Gake eɖatrɔ va loo alo meɖatrɔ va o, hamea me tɔwo ate ŋu ade dzi ƒo na ɖevi si woɖe le hamea me ƒe ƒometɔwo. Mí katã míate ŋu adi mɔnukpɔkpɔ aɖe ‘vevesese ɖe ame ti’ afia eye míaƒe ‘dɔme natrɔ’ ɖe wo ŋu.—Petro I, 3:8, 9.\nAlesi Ame Bubuwo Ate Ŋu Ana Kpekpeɖeŋui\n17. Nukae wòle be wòanɔ susu me na hamea me tɔwo ne wole agbagba dzem be yewoakpe ɖe sɔhɛ si le mɔ tram ŋu?\n17 Ke sɔhɛ si womeɖe le Kristo-hamea me o evɔ wògbɔdzɔ le xɔse me ya ɖe? Apostolo Paulo ŋlɔ bena: “Ne ŋutinu ɖeka le fu kpem la, ŋutinuwo katã kpea fu [ɖe eti].” (Korintotɔwo I, 12:26) Ame bubuwo ate ŋu atsɔ ɖe le sɔhɛ sia me vevie. Gake ŋuɖɔɖo hiã se ɖe afi aɖe, le esi sɔhɛ si dze dɔ le gbɔgbɔ me ate ŋu akpɔ ŋusẽ gbegblẽ ɖe sɔhɛ bubuwo dzi ta. (Galatiatɔwo 5:7-9) Le hame aɖe me la, ame tsitsi siwo si tameɖoɖo nyui le eye wodi be yewoakpe ɖe sɔhɛ aɖewo siwo gbɔdzɔ le gbɔgbɔ me ŋu la kpe wo va kplɔ̃ɖoƒe aɖee be woadzi ha aɖu ɣe ɖekae. Togbɔ be sɔhɛawo xɔ amekpekpea eye wose vivi le wɔnaawo me hã la, woƒe ŋusẽ kpɔkpɔ ɖe wo nɔewo dzi va na wodzudzɔ hadede kple hamea mlɔeba. (Korintotɔwo I, 15:33; Yuda 22, 23) Menye hadomekpekpe si me gbɔgbɔmemɔfiafia aɖeke mele o ye akpe ɖe ɖevi si dze dɔ ŋu be eƒe lãme nasẽ o, ke hadede si akpe ɖe eŋu wòatu dzodzro ɖe gbɔgbɔmenuwo ŋu boŋue. *\n18. Aleke míate ŋu asrɔ̃ Yesu ƒe lododoa me vi nudomegblẽla la fofo ƒe nɔnɔmee?\n18 Ne sɔhɛ si do le hamea me gava Fiaɖuƒe Akpataa me ake alo va takpekpe aɖe la, bu alesi wòase le eɖokui me ŋu kpɔ. Ðe mele be míaɖe wòezɔdoname ƒe nɔnɔme si Yesu ƒe lododoa me vi nudomegblẽla la fofo ɖe fia la afia oa? (Luka 15:18-20, 25-32) Ƒewuivi aɖe si do le Kristo-hamea me eye emegbe wòva nutome gã takpekpe aɖe gblɔ be: “Mesusu be ame aɖeke malɔ̃ ate ɖe ame abe nye ene ŋu o, gake nɔviŋutsu kple nɔvinyɔnuwo te ɖe ŋunye hedo wòezɔ nam. Ewɔ dɔ ɖe dzinye ale gbegbe.” Egadze Biblia sɔsrɔ̃ gɔme ake eye emegbe wòxɔ nyɔnyrɔ.\nAlɔ Megaku Wò O\n19, 20. Nukatae wòle be nɔnɔme nyui nanɔ mía si tso ɖevi si dze go ŋu?\n19 Ebia dzigbɔɖi be woakpe ɖe vi ‘dzego’ ŋu be ‘wòagatrɔ va eɖokui me’ eye ate ŋu anye gbetɔame na dzilawo kple ame bubuwo. Gake alɔ megaku wò o. “Menye ɖe [Yehowa le] wɔwɔm blewu le eƒe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.” (Petro II, 3:9) Ŋɔŋlɔawo me kakaɖedzi le mía si be Yehowa di be amewo natrɔ dzime ahanɔ agbe. Le nyateƒe me la, edo ŋgɔ wɔ ɖoɖo lé avu le woa kple amegbetɔwo dome. (Korintotɔwo II, 5:18, 19) Eƒe dzigbɔɖi wɔe be ame miliɔn geɖe trɔ va wo ɖokui me.—Yesaya 2:2, 3.\n20 Ekema ɖe mele be dzilawo nawɔ Ŋɔŋlɔawo me mɔnu ɖesiaɖe si anya wɔ ŋudɔ akpe ɖe wo vi si dze go ŋu be wòatrɔ va eɖokui me oa? Le Yehowa sɔsrɔ̃ me la, gbɔ dzi ɖi blewuu nàɖe afɔ siwo hiã be nàkpe ɖe viwò ŋu be wòatrɔ va Yehowa gbɔ. Lé Biblia ƒe gɔmeɖosewo me ɖe asi sesĩe, eye nàdze agbagba aɖe Yehowa ƒe nɔnɔme siwo nye lɔlɔ̃, dzɔdzɔenyenye, kple nunya afia ahado gbe ɖa nɛ be wòakpe ɖe ŋuwò. Abe alesi ko aglãdzela sẽdzime geɖe xɔ Yehowa ƒe amekpekpe lɔlɔ̃tɔe be woatrɔ va ye gbɔe ene la, viwò ŋutsu alo nyɔnu dzego la hã ate ŋu atrɔ va Mawu ƒe alẽha si ta kpɔm wòle la me.—Luka 15:6, 7.\n^ mm. 6 Hena alesi woafia nu ɖeviwo wòaɖe vi ŋuti ɖaŋuɖoɖo bubuwo la, kpɔ Gbetakpɔxɔ, July 1, 1999, axa 13-17.\n^ mm. 15 Mele be woado gbe ɖa alea ɖe ɖevi si woɖe le hamea me ta gaglã le hamea ƒe kpekpewo me o, elabena ame bubuwo manya nu tso amesi woɖe le hamea me ƒe nɔnɔmea ŋu o.—Kpɔ Gbetakpɔxɔ, October 15, 1979, axa 31.\n^ mm. 17 Hena aɖaŋuɖoɖo tso nya sia koŋ ŋu la, kpɔ Eŋlisigbe me Nyɔ! June 22, 1972, axa 13-16; September 22, 1996, axa 21-3.\n• Nuka gbɔe wòate ŋu atso be sɔhɛwo nado le hamea me?\n• Aleke woate ŋu akpe ɖe sɔhɛwo ŋu be woatu ƒomedodo kple Yehowa ɖoe?\n• Nukatae wòhiã be dzilawo nagbɔ dzi ɖi blewuu gake woasẽ ŋu le kpekpeɖeŋu nana ɖevi dzegowo me?\n• Aleke hamea me tɔwo ate ŋu akpe ɖe ɖevi dzego ŋui be wòatrɔ agbɔe?\nDzilawo ƒe gbedodoɖa si tso dzi me ate ŋu akpe ɖe wo viwo ŋu woakpɔ ƒomedodo si le dzilaawo kple Yehowa dome adze sii\nMawu ƒe Nya xexlẽ hiã vevie hena ƒomedodo kplikplikpli tutuɖo kple Yehowa\nDo wòezɔ na ɖevi dzego ne ‘wòtrɔ va eɖokui me’\nÐe afɔ siwo hiã nàkpe ɖe viwò ŋu wòatrɔ va Yehowa gbɔ\nƉoe Ɖe Amewo Ɖoe Ɖe Amewo Aleke Nàte Ŋu Akpe Ðe Vi ‘Dzego’ Ŋui?\nw01 10/1 axa 13-18\nXɔse Vavã—Ðe Wòagate Ŋu Anɔ Ame Sia?\nXɔse Vavãtɔ Ate Ŋu Asu Asiwò\nSrɔ̃ Yehowa Le Viwòwo Hehe Me\nAmesiwo Kpɔkpɔ Sesẽ la Gbɔ Ðoɖo\nNukae Wòfia be Woanye Nuteƒewɔla?\nAgbe Si Me Nu Wɔnukuwo Le Le Yehowa Subɔsubɔ Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA October 2001\nGBETAKPƆXƆ—TATA SI MÍESRƆ̃NA October 2001